4. การประกอบธุรกิจของแต่ละสายผลิตภัณฑ์

 4.1 ลักษณะผลิตภัณฑ์หรือบริการ

  บริษัท บริษัทย่อย และบริษัทร่วมประกอบธุรกิจใน 2 ส่วน
  ทั้งการผลิตและการให้บริการที่ต่อเนื่องกันตลอดทั้งกระบวนการ
  ได้แก่ธุรกิจพัฒนาอสังหาริมทรัพย์และธุรกิจการให้บริการด้านงานบริหารอสังหาริมทรัพย์แบบครบวงจร
  โดยมีรายละเอียดดังนี้

 4.1.1 ธุรกิจพัฒนาอสังหาริมทรัพย์

  ในช่วงเริ่มต้นบริษัท แอล.พี.เอ็น.ดีเวลลอปเมนท์ จำกัด (มหาชน) และบริษัทย่อย
  ประกอบธุรกิจด้านการพัฒนาอสังหาริมทรัพย์โดยมีวัตถุประสงค์เพื่อการขายและการให้เช่าแบบครบวงจรในหลากหลายรูปแบบ
  โครงการที่พัฒนาขึ้นในช่วงต้นส่วนใหญ่จะเป็นอาคารสูงหรืออาคารขนาดใหญ่ตั้งอยู่ใจกลางเมือง
  นับตั้งแต่ช่วงวิกฤติเศรษฐกิจปี 2540 เป็นต้นมา
  บริษัทได้มีการปรับเปลี่ยนนโยบายและกลยุทธ์ทางธุรกิจโดยมุ่งเน้นการพัฒนาอาคารชุดพักอาศัยสำหรับผู้ที่มีรายได้ระดับกลาง-บนถึงกลาง-ล่างเป็นกลุ่มเป้าหมายหลัก
  (Focus Strategy) โดยใช้
  กลยุทธ์การตลาดในการสร้างความแตกต่างทั้งด้านผลิตภัณฑ์และการบริการ (Differentiation
  Strategy) โดยบริษัทได้พัฒนารูปแบบอาคารชุดพักอาศัยภายใต้แนวคิด “LPN Design”
  ซึ่งเน้นประโยชน์ใช้สอยที่ครบถ้วน ในพื้นที่ขนาดเล็กภายในเมือง
  ซึ่งมีความแตกต่างจากรูปแบบผลิตภัณฑ์ทั่วไป
  และบริษัทยังได้พัฒนาการบริการหลังการขายในรูปแบบของการบริหารชุมชน
  โดยเน้นเรื่องคุณภาพชีวิตของผู้อยู่อาศัยซึ่งเป็นกลยุทธ์ที่แตกต่างและ สร้างความเชื่อมั่นต่อลูกค้า
  นอกจากนี้ ยังใช้กลยุทธ์การเป็นผู้นำด้านต้นทุน (Cost Leadership Strategy)
  ซึ่งเป็นจุดแข็งของบริษัทมาสนับสนุนและผลักดันให้เกิดความได้เปรียบทางการแข่งขัน
  ในปัจจุบันบริษัทได้จำแนกและกำหนดตำแหน่งของผลิตภัณฑ์ เพื่อให้เกิดความชัดเจนในการรับรู้
  สอดคล้องและครอบคลุมกับกลุ่มลูกค้าเป้าหมายของบริษัทภายใต้ชื่อ และตราสินค้าดังนี้

 (1) “ลุมพินี สวีท” และ “ลุมพินี เพลส” 

  []แบรนด์ที่ได้รับการพัฒนาขึ้นเพื่อตอบสนองความต้องการที่อยู่อาศัยของคนในวัยทำงานที่เป็นผู้บริหารระดับกลางค่อนข้างสูง
  มีความสามารถในการใช้จ่ายเพื่อที่อยู่อาศัยได้เดือนละประมาณ 20,000 บาท
  ฐานะทางการเงินอยู่ในระดับดีและมีอำนาจในการใช้จ่ายเพื่อนำความสุข ความ
  สะดวกสบายมาให้กับชีวิต ทำเลในการพัฒนาโครงการดังกล่าวจึงอยู่ในเขตที่มีความหนาแน่นสูง
  อาจอยู่ในเขตใจกลางหรือรอบศูนย์กลางธุรกิจ (CBD)
  สะดวกในการเดินทางด้วยระบบคมนาคมขนาดใหญ่
  ครบครันด้วยสิ่งอำนวยความสะดวกที่สมบูรณ์พร้อมที่จำเป็นต่อการใช้ชีวิตประจำวัน
  รวมถึงมีการออกแบบตกแต่งที่บ่งบอกถึงสถานภาพของผู้อยู่อาศัยเพื่อการใช้ชีวิตอย่างมีคุณภาพ

Needs : “ความสุขที่ครบครัน ความมีสถานะในสังคม”

Real Pleasure in their living : “ความสมบูรณ์ ความมีระดับ”

 (2) “ลุมพินี วิลล์” 

  []แบรนด์ที่ถูกออกแบบและพัฒนาขึ้นเพื่อคนในวัยทำงานซึ่งอาจเป็นผู้บริหารระดับต้นอายุไม่เกิน 35
  ปี ต้องการความสะดวกในการเดินทางและการอยู่อาศัยที่เป็นส่วนตัว
  มีความสามารถในการใช้จ่ายเพื่อที่อยู่อาศัยประมาณเดือนละ 10,000 บาท
  มีรายได้พอใช้จ่ายในชีวิตประจำวันไม่มีภาระมากมาย
  เป็นคนรุ่นหนุ่มสาวที่ต้องการให้รางวัลกับชีวิต ทำเลที่ตั้งโครงการจึงอยู่ในเขตที่มีความหนาแน่นสูง
  ใกล้แหล่งงาน ห้างสรรพสินค้า แบรนด์ “ลุมพินี วิลล์”
  จึงเป็นทางเลือกสำหรับคนรุ่นใหม่ที่ต้องการใช้ชีวิตในแบบของตนเองขณะที่ยังคงอยู่ใกล้ชิดกับครอบครัวเดิม

Needs : “ให้ความสุขกับตัวเอง และคนใกล้ชิด”

Real Pleasure in their living : “ต้องการให้รางวัลกับชีวิต”

 (3) “ลุมพินี เซ็นเตอร์” และ “ลุมพินี คอนโดทาวน์” 

  []
  แบรนด์ที่มุ่งสร้างที่อยู่อาศัยในราคาที่ไม่สูงเพื่อคุณภาพชีวิตที่ดีให้กับกลุ่มคนวัยเริ่มต้นการทำงานทั่วไป
  ผู้ประกอบวิชาชีพอิสระ มีความสามารถในการใช้จ่ายด้าน ที่อยู่อาศัยเดือนละ 5,000 บาท
  โดยทำเลที่ตั้งโครงการจะอยู่ในเขตรอยต่อระหว่างใจกลางเมืองกับเขตรอบนอกที่มีความหนาแน่นสูง
  ซึ่งทำงานหรือพักอาศัยห่างจากที่ตั้งโครงการในรัศมีไม่เกิน 5 กิโลเมตร ซึ่งเป็นกลุ่มขนาดใหญ่
  ที่มีความต้องการที่พักอาศัย บริษัทจึงวางตำแหน่งให้ “ลุมพินี คอนโดทาวน์”
  เป็นเป้าหมายหลักหรือ “เรือธง” (Flag Ship) ของการพัฒนาอาคารชุดพักอาศัยของบริษัท
  เพื่อให้เป็นที่อยู่อาศัยหลังแรกที่มีคุณภาพและ เป็นจุดเริ่มต้นของครอบครัวที่อบอุ่น
  สำหรับผู้ที่อยู่ในวัยเริ่มต้นของชีวิตครอบครัว

Needs : “โอกาสในชีวิต”

Real Pleasure in their living : “การเริ่มต้นที่จะทำให้ชีวิตดีขึ้นและมีความสุข”

 (4) “ลุมพินี พาร์ค”

  [] แบรนด์เฉพาะกิจที่ได้รับการต่อยอดการพัฒนามา “ลุมพินี พาร์ค“
  จึงเพิ่มอีกหนึ่งคุณค่าของผลิตภัณฑ์ อันได้แก่ สวนพักผ่อนขนาดใหญ่ภายใต้ชื่อ “สวนรวมใจ”
  (Community Park) เพื่อเป็นสถานที่ที่จะสามารถทำกิจกรรมร่วมกัน
  ไม่ว่าจะเป็นระหว่างครอบครัวหรือกับเพื่อนบ้านก็ตาม
  นับเป็นการยกระดับคุณภาพชีวิตของผู้อยู่อาศัยในอาคารชุดขนาดใหญ่

  สำหรับทุกโครงการภายหลังการส่งมอบ
  บริษัทได้กำหนดนโยบายสำหรับการบริการหลังการขายเพื่อดูแลลูกค้าอย่างต่อเนื่อง
  โดยให้บริษัทย่อยคือ บริษัท ลุมพินี พรอพเพอร์ตี้ มาเนจเมนท์ จำกัด
  เป็นผู้รับผิดชอบงานบริหารชุมชนและงานบริการอื่นๆ อย่างครบวงจร
  เพื่อความสมบูรณ์พร้อมของแต่ละชุมชนและช่วยรักษาหรือยกระดับมาตรฐานคุณภาพชีวิตของผู้อยู่อาศัยในทุกๆ
  ด้าน งานบริการดังกล่าวครอบคลุมตั้งแต่ การบริหารชุมชน การบริการ ซื้อ ขาย โอน
  แลกเปลี่ยน จัดหารผู้เช่า การบำรุงรักษาอุปกรณ์และส่วนประกอบอาคาร
  ตลอดจนงานบริการด้านการรักษาความสะอาดรวมถึงการดูแลความเป็นอยู่และคุณภาพของชุมชน
  นอกจากนี้ยังเพิ่มคุณค่าของการบริการโดยการดูแลสิ่งแวดล้อม
  และสร้างสรรค์สังคมอันดีงามของชุมชนที่บริหาร
  ตามกลยุทธ์ของบริษัทและจากประสิทธิภาพของการบริหารชุมชน
  ส่งผลให้บริษัทได้รับความไว้วางใจจากเจ้าของร่วมทุกโครงการลงมติเลือกบริษัทย่อยในบริหารชุมชนอย่างต่อเนื่องทุกปี
  ซึ่งสะท้อนให้เห็นถึงความรับผิดชอบต่อคุณภาพชีวิตของผู้พักอาศัยให้เห็นเป็นรูปธรรมชัดเจน
  อันเป็นผลมาจากการทุ่มเทแรงกาย แรงใจ และความมุ่งมั่นของทุกคนในองค์กร

 4.1.2 โครงการภายใต้การพัฒนาของบริษัท

  ปี 2532 • พัฒนาโครงการอาคารชุดสำนักงาน ลุมพินี ทาวเวอร์ บนถนนพระราม 4
  มูลค่าโครงการประมาณ 2,118 ล้านบาท พัฒนาแล้วเสร็จปี 2535

  ปี 2533 • พัฒนาโครงการอาคารชุดสำนักงาน แอล.พี.เอ็น.ทาวเวอร์ บนถนนรัชดาภิเษก
  มูลค่าโครงการประมาณ 564 ล้านบาท พัฒนาแล้วเสร็จปี 2535

  • พัฒนาโครงการอาคารชุดพักอาศัย พี.เอส.ที.คอนโดวิลล์ ทาวเวอร์1 ภายในโครงการ
  พี.เอส.ที. บนถนนนนทรี พัฒนาแล้วเสร็จปี 2537

  ปี 2534 • พัฒนาโครงการอาคารชุดพักอาศัย พี.เอส.ที.คอนโดวิลล์ ทาวเวอร์ 2 และอาคาร
  พี.เอส.ที.มินิออฟฟิศ ภายในโครงการ พี.เอส.ที. บนถนนนนทรี พัฒนาแล้วเสร็จปี 2537

  ปี 2535 • พัฒนาโครงการอาคารชุดพักอาศัย ลุมพินี เพลส บนถนนศรีบำเพ็ญ
  มูลค่าโครงการประมาณ 408 ล้านบาท พัฒนาแล้วเสร็จปี 2537

  ปี 2537 • พัฒนาโครงการอาคารชุดพักอาศัย สี่พระยา ริเวอร์วิว บนถนนโยธา
  มูลค่าโครงการประมาณ 1,100,000,000 บาท พัฒนาแล้วเสร็จปี 2541

  • พัฒนาโครงการบ้านจัดสรรภายใต้ชื่อบ้านลุมพินี บางบัวทอง บนถนนตลิ่งชัน-สุพรรณบุรี
  จังหวัดนนทบุรี มูลค่าโครงการประมาณ 634 ล้านบาท พัฒนาแล้วเสร็จปี 2539

  • พัฒนาโครงการอาคารชุดพักอาศัย พี.เอส.ที.ซิตี้โฮม ภายในโครงการ
  พี.เอส.ที.มูลค่าโครงการ ประมาณ 1,374 ล้านบาท พัฒนาแล้วเสร็จปี 2542

  • พัฒนาโครงการ แอล.พี.เอ็น.มินิออฟฟิศ บนถนนรัชดาภิเษกเชื่อมกับถนนนางลิ้นจี่
  มูลค่าโครงการประมาณ 29 ล้านบาท พัฒนาแล้วเสร็จปี 2537

  ปี 2538 • ซื้อที่ดินบริเวณถนนนราธิวาสราชนครินทร์ ถนนแฮปปี้แลนด์
  และที่ดินบริเวณถนนผดุงภัณฑ์

  ปี 2539 • พัฒนาโครงการอาคารชุดพักอาศัย ลุมพินี เซ็นเตอร์ แฮปปี้แลนด์ อาคารพักอาศัยสูง7
  ชั้นพร้อมทั้งอาคารพาณิชย์24 ยูนิต บนถนนแฮปปี้แลนด์ มูลค่าโครงการประมาณ474 ล้านบาท

  ปี 2540 • ชะลอโครงการลุมพินี เซ็นเตอร์ แฮปปี้แลนด์ โครงการ แอล.พี.เอ็น. เทคโนแฟค
  โครงการลุมพินี คอมเพล็กซ์
  เนื่องจากภาวะผันผวนทางเศรษฐกิจทำให้ธุรกิจอสังหาริมทรัพย์ซบเซาอย่างมาก
  ลูกค้าที่ได้มีการทำสัญญาจะซื้อจะขายไว้แล้วในแต่ละโครงการชำระเงินค่างวดล่าช้าในขณะเดียวกันการหาลูกค้าใหม่เข้ามาก็มีความเป็นได้ค่อนข้างน้อยประกอบกับปัญหาของสถาบันการเงิน

  • ยกเลิกสัญญาจะซื้อจะขายที่ดินบริเวณถนนผดุงภัณฑ์ เขตหนองจอก เนื่องจากสภาวะเศรษฐกิจ
  และปัญหาการพัฒนาที่ดินแปลงนี้จึงเจรจาตกลงกับผู้ขายโดยได้ยกเลิกสัญญา และคืนเงินมัดจำ

  ปี 2541 • ชะลอโครงการ แอล.พี.เอ็น.สุขุมวิท ทาวเวอร์
  เนื่องจากภาวะผันผวนทางเศรษฐกิจ
  ทำให้ธุรกิจอสังหาริมทรัพย์ซบเซาต่อเนื่องพื้นที่ว่างของอาคารสำนักงานมีปริมาณสูงประกอบกับ
  มีการปิดการดำเนินกิจการเป็นจำนวนมากทำให้พื้นที่อาคารต่างๆ ว่างเพิ่มมากขึ้น
  ซึ่งทำให้ยอดจองพื้นที่โครงการ แอล.พี.เอ็น.สุขุมวิท
  ทาวเวอร์ไม่เพิ่มขึ้นจากเดิมทำให้ต้องชะลอโครงการ
  และขอยกเลิกสัญญาจะซื้อจะขายที่ทำไว้กับลูกค้าโดยเจรจาตกลงเปลี่ยนไปซื้อพื้นที่ในโครงการอื่นของบริษัทแทน

  ปี 2542 • บริษัทได้เปิดขายโครงการลุมพินี เซ็นเตอร์ แฮปปี้แลนด์ ระหว่างวันที่ 26-28
  พฤศจิกายน 2542 หลังจากที่ชะลอโครงการมาตั้งแต่ปี 2540
  อันเนื่องมาจากภาวะวิกฤติทางเศรษฐกิจโดยได้ปรับเปลี่ยนรูปแบบโครงการรวมถึงกำหนดราคาขายให้เหมาะสมกับภาวะธุรกิจอสังหาริมทรัพย์ในขณะนั้น
  ซึ่งจากแคมเปญการขายในครั้งนี้สามารถทำรายได้เกินเป้าหมายโดยมีมูลค่าการขายทั้งสิ้น107
  ล้านบาท จากจำนวนยอดขายรวม302 ยูนิต พัฒนาแล้วเสร็จปี 2543

  ปี 2543 • บริษัทได้เปิดตัวโครงการลุมพินี เซ็นเตอร์ แฮปปี้แลนด์ (เฟส 2)
  ซึ่งเป็นโครงการต่อเนื่องจากลุมพินี เซ็นเตอร์ แฮปปี้แลนด์ (เฟส1)ที่เปิดการขายในปลายปี
  2542 และประสบผลสำเร็จอย่างสูง โดยบริษัทได้เปิดตัว เฟส2 ในเดือนพฤศจิกายน2543
  มียอดขายรวมทั้งสิ้น145 ยูนิต มูลค่าการขาย61 ล้านบาทพัฒนาแล้วเสร็จปี 2544

  ปี 2544 • เปิดตัวโครงการอาคารชุดพักอาศัย ลุมพินี เพลส สาทร อาคารชุดพักอาศัยสูง 9
  ชั้น4 อาคาร จำนวนรวม 603 ยูนิต มูลค่าโครงการ 750 ล้านบาท ในเดือนมีนาคม
  ซึ่งเป็นโครงการเดียว
  ที่เปิดตัวในช่วงภาวะเศรษฐกิจซบเซาต่อเนื่องแต่ได้รับการตอบรับเป็นอย่างดีตามที่บริษัทคาดการณ์ไว้
  การก่อสร้างทั้ง 4 อาคารเสร็จสมบูรณ์ และสามารถรับรู้รายได้ทั้งหมดในต้นปี 2545
  โดยได้รับการสนับสนุนเงินกู้จากธนาคารไทยทนุ จำกัด (มหาชน)

  • เปิดตัวโครงการอาคารชุดพักอาศัย ลุมพินี เซ็นเตอร์ แฮปปี้แลนด์ )เฟส 4) 3 อาคาร
  จำนวนรวม 558 ยูนิต มูลค่าโครงการ286 ล้านบาท การก่อสร้างเสร็จสมบูรณ์
  และสามารถรับรู้รายได้ในปี 2545 โดยได้รับการสนับสนุนเงินกู้จาก ธนาคารทหารไทย จำกัด
  (มหาชน)

  ปี 2545 • บริษัทได้เปิดตัวโครงการอาคารชุดพักอาศัย ลุมพินี เพลส วอเตอร์คลิฟ
  ซึ่งเป็นโครงการร่วมทุนระหว่างบริษัทกับบริษัท ยูนิเวนเจอร์ จำกัด (มหาชน) บริษัท แสนสิริ
  จำกัด (มหาชน) และบริษัท เยาววงศ์ จำกัด โดยบริษัทถือหุ้นในสัดส่วน 25%
  และรับผิดชอบด้านการบริหารงานโครงการทั้งหมด โดยสามารถปิดการขายรวม 620 ยูนิต
  จำนวน 4 อาคาร ภายในระยะเวลา 3 เดือน และพัฒนาโครงการต่อจนเสร็จสมบูรณ์
  พร้อมทั้งสามารถโอนกรรมสิทธิ์ให้แก่ลูกค้าได้ในปีเดียวกัน

  • บริษัทได้เปิดตัวโครงการอาคารชุดพักอาศัยแห่งใหม่ จำนวน4 โครงการ คือ ลุมพินี เซ็นเตอร์
  ลาดพร้าว111 ลุมพินี เซ็นเตอร์ แฮปปี้แลนด์ เฟส 4 ลุมพินี เพลส สวนพลู-สาทร และลุมพินี
  เพลส พระราม 4-สาทร มูลค่ารวม 1,339 ล้านบาท ทั้ง4 โครงการพัฒนาแล้วเสร็จปี 2546

  ปี 2546 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น 8 โครงการ คือ
  ลุมพินี เพลส นราธิวาส 24 ลุมพินี เพลส พระราม 3-เจริญกรุง พัฒนาแล้วเสร็จปี 2546
  และลุมพินี วิลล์ พระแม่ มารี-สาทร ลุมพินี เพลส นราธิวาสราชนครินทร์ ลุมพินี เซ็นเตอร์
  ลาดพร้าว 111 (เฟส 2 อาคาร E) ลุมพินี สวีท รัชดา-พระราม 3 ลุมพินี สวีท สุขุมวิท 41
  ลุมพินี เซ็นเตอร์ ลาดพร้าว 111 (เฟส 2 อาคาร F และ G) พัฒนาแล้วเสร็จปี 2547
  มูลค่ารวมทั้ง 8 โครงการคือ 2,800 ล้านบาท

  ปี 2547 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น 5 โครงการ คือ
  ลุมพินี เซ็นเตอร์ สุขุมวิท 77 ลุมพินี วิลล์ รัชดา-ลาดพร้าว ลุมพินี เพลส พระราม 3-ริเวอร์วิว
  ลุมพินี วิลล์ พหล - สุทธิสาร พัฒนาแล้วเสร็จปี 2548 และลุมพินี วิลล์ สุขมวิท 77
  พัฒนาแล้วเสร็จปี 2549 มูลค่ารวมทั้ง 5 โครงการ คือ 5,610 ล้านบาท

  ปี 2548 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น 4 โครงการ คือ
  ลุมพินี เซ็นเตอร์ นวมินทร์พัฒนาแล้วเสร็จปี2548 และลุมพินี เพลส ปิ่นเกล้า ลุมพินี วิลล์
  ศูนย์วัฒนธรรม พัฒนาแล้วเสร็จปี 2549 และลุมพินี เพลส นราธิวาส-เจ้าพระยา
  พัฒนาแล้วเสร็จปี 2550 มูลค่ารวมทั้ง 4 โครงการ คือ 6,932 ล้านบาท

  •
  บริษัทได้แจ้งสารสนเทศเรื่องการได้รับอนุมัติรายงานผลกระทบสิ่งแวดล้อมจากสำนักงานคณะกรรมการสิ่งแวดล้อมแห่งชาติ
  (สวล.) ของโครงการลุมพินี วิลล์ รัชดา ลาดพร้าว ต่อตลาดหลักทรัพย์แห่งประเทศไทย
  เมื่อวันที่17 พฤษภาคม 2548 และบริษัทได้วางแผนเริ่มงานก่อสร้าง
  แต่หลังจากเริ่มงานเข็มไปเพียงเล็กน้อย
  ได้มีกลุ่มบุคคลยื่นฟ้องต่อศาลปกครองขอให้ตรวจสอบเรื่องการรวมโฉนดที่ดิน
  ศาลปกครองจึงมีคำสั่งเมื่อวันที่29 กรกฎาคม2548
  ขอให้บริษัทระงับการก่อสร้างไว้จนกว่าจะมีคำสั่งเปลี่ยนแปลง
  เพื่อดำเนินการในเรื่องการรวมโฉนดของกรมที่ดิน

  ปี 2549 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น4 โครงการ คือ
  ลุมพินี เพลส พหล-สะพานควาย พัฒนาแล้วเสร็จปี 2550 และลุมพินี เพลส รัชดา-ท่าพระ ลุมพินี
  วิลล์ รามคำแหง44 ลุมพินี เพลส ปิ่นเกล้า 2 พัฒนาแล้วเสร็จปี 2551 มูลค่ารวมทั้ง 4
  โครงการ คือ 6,200 ล้านบาท

  ปี 2550 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น 6 โครงการ คือ
  ลุมพินี คอนโดทาวน์ บดินทรเดชา-รามคำแหง ลุมพินี คอนโดทาวน์ รามอินทรา-หลักสี่ ลุมพินี
  วิลล์ รามอินทรา-หลักสี่ พัฒนาแล้วเสร็จปี 2551 และลุมพินี วิลล์ ประชาชื่น-พงษ์เพชร ลุมพินี
  สวีท ปิ่นเกล้า ลุมพินี คอนโดทาวน์ รัตนาธิเบศร์ พัฒนาแล้วเสร็จปี 2552 มูลค่ารวมทั้ง 6
  โครงการ คือ 9,000 ล้านบาท

  ปี 2551 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น5 โครงการ คือ
  ลุมพินี วิลล์ รามคำแหง 26 ลุมพินี สวีท พระราม 8 ลุมพินี เพลส พระราม 8
  พัฒนาแล้วเสร็จปี2552 และลุมพินี เพลส พระราม 9-รัชดา ลุมพินี วิลล์ บางแค
  พัฒนาแล้วเสร็จปี2553 มูลค่ารวมทั้ง 5 โครงการ คือ 6,907 ล้านบาท

  ปี 2552 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น 5 โครงการ คือ
  ลุมพินี เพลส รามอินทรา-หลักสี่ พัฒนาแล้วเสร็จปี2552 และลุมพินี คอนโดทาวน์ รามอินทรา-
  นวมินทร์ ลุมพินี วิลล์ ราษฎร์บูรณะ-ริเวอร์วิว ลุมพินี วิลล์ ลาดพร้าว-โชคชัย 4
  จะพัฒนาแล้วเสร็จปี 2553 และลุมพินี พาร์ค ปิ่นเกล้า จะพัฒนาแล้วเสร็จปี 2554 มูลค่ารวมทั้ง
  5 โครงการ คือ 9,210 ล้านบาท

  ปี 2553 • บริษัทได้เปิดตัวโครงการอาคารชุดพักอาศัยแห่งใหม่จำนวนทั้งสิ้น 6 โครงการ คือ
  ลุมพินี คอนโดทาวน์ บางแค พัฒนาแล้วเสร็จปี 2553 และลุมพินี เพลส รัชโยธิน ลุมพินี เพลส
  พระราม 4-กล้วยน้ำไท ลุมพินี คอนโดทาวน์ รามอินทรา-นวมินทร์ (ดี) ลุมพินี เพลส พระราม
  9 (เฟส 2) จะพัฒนาแล้วเสร็จปี 2554 และลุมพินี พาร์ค ริเวอร์ไซด์ พระราม 3
  จะพัฒนาแล้วเสร็จปี 2555 มูลค่ารวม 6 โครงการ คือ 14,037 ล้านบาท

รายละเอียดโครงการที่พัฒนาเสร็จสมบูรณ์

1) ตารางแสดงรายละเอียดโครงการที่พัฒนาเสร็จสมบูรณ์ ของ บริษัท
แอล.พี.เอ็น.ดีเวลลอปเมนท์ จำกัด (มหาชน)

[TABLE]

2) ตารางแสดงรายละเอียดโครงการที่พัฒนาเสร็จสมบูรณ์ของ บริษัท พรสันติ จำกัด

[TABLE]

[TABLE]

 4.1.3 ธุรกิจให้บริการด้านงานบริหารอสังหาริมทรัพย์

  บริษัทได้จัดตั้งบริษัทย่อยชื่อ บริษัท ลุมพินี พรอพเพอร์ตี้ มาเนจเมนท์ จำกัด โดยถือหุ้นร้อยละ
  99.88 โดยตั้งแต่ปี 2540 เป็นต้นมา บริษัทได้มอบหมายให้บริษัท ลุมพินี พรอพเพอร์ตี้
  มาเนจเมนท์ จำกัด
  รับผิดชอบงานบริหารอสังหาริมทรัพย์ทั้งหมดในรูปแบบของการบริการครบวงจร
  เริ่มตั้งแต่งานบริหารโครงการไม่ว่าจะเป็นงานบริหารการตลาด ขาย เช่า โอน
  บริหารงานก่อสร้าง รวมทั้งการบริหารอาคารที่ทางบริษัทพัฒนาซึ่งเป็นนโยบาย
  “บริการหลังการขาย” ของบริษัทเพื่อรองรับการเติบโตในอนาคต ปลายปี พ.ศ. 2550
  บริษัทได้จัดตั้งบริษัทย่อยโดยบริษัทถือหุ้นร้อยละ 99.93 ขึ้นอีกบริษัทหนึ่ง
  และแบ่งแยกการดำเนินการในด้านการบริหารโครงการให้อยู่ใน ความรับผิดชอบของบริษัท ลุมพินี
  โปรเจค มาเนจเมนท์ เซอร์วิส จำกัด เพื่อให้เกิดความชัดเจนและรองรับ การเติบโตในอนาคต
  ซึ่งจะแบ่งแยกลักษณะการให้บริการของทั้งสองบริษัทได้ดังนี้

 (1) งานบริหารงานขายและการตลาด

  ดำเนินการโดย บริษัท ลุมพินี พรอพเพอร์ตี้ มาเนจเมนท์ จำกัด
  ครอบคลุมถึงการสำรวจข้อมูลของตลาด ความต้องการของผู้บริโภค วิเคราะห์คู่แข่งขัน
  การกำหนดราคาขาย วางกลยุทธ์ทางการตลาด วางแผน การขาย
  เตรียมเอกสารสัญญานิติกรรมต่างๆ ที่เกี่ยวข้อง ประสานงานการติดตามเก็บค่างวด
  โอนกรรมสิทธิ์ ห้องชุดและสาธารณูปโภคให้กับลูกค้า
  ซึ่งจะรายงานผลการดำเนินงานอย่างสม่ำเสมอทุกสัปดาห์ต่อผู้บริหารระดับสูง
  โดยทุกขั้นตอนของการดำเนินการ
  บริษัทได้จัดทีมงานที่มีประสบการณ์ในธุรกิจอสังหาริมทรัพย์มาดูแลรับผิดชอบตลอดทั้งขบวนการ
  ภายหลังการส่งมอบหากลูกค้าต้องการฝากขาย-ฝากเช่า เพื่อหาผลตอบแทนจากการลงทุน
  บริษัทมีหน่วยงานที่ให้บริการจัดหาผู้ซื้อ-ผู้เช่า
  ภายใต้การดำเนินงานแบบครบวงจรของฝ่ายตัวแทนนายหน้า
  ซึ่งนอกจากการจัดหาผู้ซื้อ-ผู้เช่าแล้วยังดำเนินการด้านนิติกรรมสัญญา ใ
  ห้คำปรึกษาและประสานงานในการจัดหาสินเชื่อจากสถาบันการเงิน
  ตลอดจนกระบวนการโอนกรรมสิทธิ์ในกรณีฝากขาย ส่วนกรณีฝากเช่า บริษัทให้บริการคำแนะนำ
  และประสานงานด้านการตกแต่งตั้งแต่ต้นจนส่งมอบห้องชุดให้กับผู้เช่า
  นอกจากนี้ยังให้บริการด้านการบริหารการเช่าตลอดอายุสัญญาการเช่าอีกด้วย
  ซึ่งถือเป็นการให้บริการอย่างครบวงจรและเป็นไปตามนโยบายการสร้างมูลค่าเพิ่มและบริการหลังการขายให้กับลูกค้าของบริษัท

 (2) งานบริหารงานโครงการ

  ดำเนินงานภายใต้บริษัท ลุมพินี โปรเจค มาเนจเมนท์ เซอร์วิส จำกัด
  เป็นการบริหารงานด้านการพัฒนาโครงการของบริษัทและบริษัทในเครือ
  โดยเริ่มตั้งแต่การเข้าปรับปรุงสภาพที่ดินภายหลังการซื้อ
  วางแนวทางการบริหารโครงการให้เป็นไปตามแนวคิดเริ่มต้นทั้งทางด้านการเงิน การตลาด
  การขาย การก่อสร้าง ตลอดจนถึงการส่งมอบห้องชุด
  โดยมุ่งเน้นการบริหารงานให้มีคุณภาพและประสิทธิภาพภายใต้กลยุทธ์ “Q-C-S-E-S” อันได้แก่

 2.1 Quality ในด้านคุณภาพ จัดให้มีกระบวนการในการตรวจสอบคุณภาพก่อนส่งมอบ โดยทีมงานตรวจสอบคุณภาพอันครอบคลุมตั้งแต่การตรวจสอบความเรียบร้อยภายในห้องชุด จนถึงส่วนประกอบโครงการทั้งหมด เพื่อให้เกิดความสมบูรณ์และปลอดภัยในการพักอาศัย

 2.2 Cost ในด้านต้นทุน จัดให้มีการบริหารต้นทุนที่เหมาะสมตารแผนพัฒนาโครงการ โดยการกำหนดขั้นตอนการทำงานอย่างมีประสิทธิภาพและใช้เทคนิคการทำงานที่เหมาะสมร่วมกับพันธมิตร เพื่อควบคุมมิให้งบประมาณค่าก่อสร้างเกินกว่างบประมาณที่กำหนด

 2.3 Speed ในด้านระยะเวลาการก่อสร้าง จากประสบการณ์การทำงานอันยาวนานที่ผ่านมาร่วมกับพันธมิตรทำให้บริษัทสามารถพัฒนารูปแบบและกระบวนในการก่อสร้าง (Process Innovation) โดยการพัฒนาระบบสำเร็จรูปต่างๆ ที่ผลิตและควบคุมคุณภาพจากโรงงานพร้อมระบบการติดตั้ง ที่ทำให้การก่อสร้างแล้วเสร็จก่อนกำหนด หรืออย่างช้าเป็นไปตามที่ให้สัญญาไว้กับลูกค้า ทุกโครงการ

 2.4 Environment ในด้านสิ่งแวดล้อม มุ่งเน้นในการลดผลกระทบอันเกิดจากการก่อสร้างต่อสภาพแวดล้อมและชุมชนโดยข้างเคียงให้น้อยที่สุด โดยปฏิบัติตามมาตรการที่ปรากฏรายงานผลกระทบสิ่งแวดล้อมที่ได้รับอนุมัติจากสำนักงานนโยบายและแผนทรัพยากรธรรมชาติและสิ่งแวดล้อมอย่างเคร่งครัด (สผ) รวมทั้งดูแลรักษาและปรับปรุงสภาพแวดล้อมโดยรอบโครงการอย่างต่อเนื่อง

 2.5 Safety ในด้านความปลอดภัย บริษัทได้ให้ความสำคัญในเรื่องของความปลอดภัยทั้งภายในและภายนอกโครงการในขณะก่อสร้าง รวมถึงชีวิตความเป็นอยู่ของคนงานก่อสร้าง โดยจัดให้มี ชีวอนามัยการให้ความรู้ในการทำงาน รวมถึงการดูแลสภาพที่พักอาศัยในด้านความปลอดภัย และสุขอนามัยของคนงาน และจัดให้มีบุคลากรที่ดูแลเรื่องความปลอดภัย (จป) โดยเฉพาะ ทั้งนี้ยังจัดให้มีหน่วยงานที่ดูแลลูกค้าภายหลังการส่งมอบห้องชุด เพื่อซ่อมแซมแก้ไขข้อบกพร่องอันเกิดจากกระบวนการก่อสร้างหรือวัตถุดิบ รวมทั้งการต่อเติมงานต่างๆ ภายในห้องชุด ปรับปรุงสภาพส่วนประกอบโครงการตามความเหมาะสม โดยเฉพาะโครงการที่แล้วเสร็จมาสักระยะหนึ่ง เพื่อให้สภาพโดยรวมของโครงการคงไว้ซึ่งคุณค่าและมูลค่าในระยะยาว

 (3) งานบริหารชุมชน

  งานบริหารชุมชนถือว่าเป็นนโยบายหลักของบริษัทในการสร้างความแตกต่างทางด้านการบริการ
  ซึ่งเป็นกลยุทธ์ในการสร้างความเชื่อมั่นและความไว้วางใจในบริษัทมาโดยตลอด
  โดยบริษัทได้มอบหมาย ให้บริษัทย่อย คือ บริษัทลุมพินี พรอพเพอร์ตี้ มาเนจเมนท์ จำกัด
  เป็นผู้ดูแลรับผิดชอบในการบริหารจัดการชุมชนตามบทบาทและหน้าที่ที่ได้กล่าวถึงแล้วในเรื่องของการบริหารตราผลิตภัณฑ์หรือแบรนด์

 (4) งานบริหารทรัพย์สินเพื่อเช่า

  ปัจจุบันบริษัทมีทรัพย์สินให้เช่าอันได้แก่
  ห้องชุดเพื่อการพาณิชย์บางส่วนในโครงการอาคารชุดพักอาศัย
  สำหรับรองรับนโยบายการบริการแบบครบวงจรภายในชุมชน (Total Solution Service)
  เพื่ออำนวย ความสะดวกในการดำรงชีวิตประจำวันของผู้อยู่อาศัย
  ซึ่งนอกจากจะสร้างมูลค่าเพิ่มให้แก่โครงการแล้ว
  ยังทำรายได้อย่างสม่ำเสมอจากการเช่าให้กับบริษัท
  เป็นการขยายฐานและลดจุดอ่อนทางด้านแหล่งที่มา
  ของรายได้ของบริษัทที่มีเฉพาะรายได้จากการขายเพียงอย่างเดียว

 (5) งานบริหารพื้นที่จอดรถยนต์

  โดยงานบริหารพื้นที่จอดรถยนต์อยู่ภายใต้การดำเนินงานของ บริษัท ลุมพินี พรอพเพอร์ตี้
  มาเนจเมนท์ จำกัด
  ในอาคารสำนักงานขนาดใหญ่ที่มีที่จอดรถยนต์เป็นจำนวนมากและเป็นทรัพย์สินของบริษัท
  เพื่อให้บริการในเรื่องระบบบริหารจัดการ การให้เช่า การจัดเก็บรายได้
  และการบำรุงรักษาเพื่ออำนวย ความสะดวกให้ลูกค้าและผู้มาติดต่อทั้งหมดให้มีความคล่องตัว
  ปลอดภัย และเป็นระเบียบ

4.2 การตลาดและภาวะการแข่งขัน

 4.2.1 การตลาดของผลิตภัณฑ์และบริการ

(1) กลยุทธ์การตลาด

  นอกจากขีดความสามารถทางการแข่งขันแล้ว บริษัทยังได้ให้ความสำคัญต่อกลยุทธ์การตลาด
  ซึ่งเป็นกลยุทธ์ย่อยในแต่ละโครงการที่มีความแตกต่างกัน โดยเริ่มจาก

- การวิจัย เพื่อกำหนดแนวทางและทิศทางของการพัฒนาโครงการ
การกำหนดทำเลลูกค้ากลุ่มเป้าหมาย ผ่านทางการออกสำรวจและเก็บรวบรวมข้อมูลรอบด้าน
เพื่อให้เกิดความแม่นยำในการนำสินค้าออกสู่ตลาด

- การกำหนดราคาขาย
ที่ไม่เพียงแต่ราคาขายของคู่แข่งในตลาดในย่านใกล้เคียงเท่านั้นที่เป็นปัจจัยพื้นฐานในการกำหนดราคาขาย
บริษัทยังคงให้ความสำคัญต่อการควบคุมต้นทุนโครงการ ทั้งทางตรงและทางอ้อม
ซึ่งเป็นตัวแปรสำคัญที่ทำให้บริษัทสามารถกำหนดราคาได้อย่างเหมาะสม
ในขณะที่ยังรักษาผลตอบแทนต่อการลงทุนอยู่ในระดับที่กำหนด แม้เผชิญสภาวะการแข่งขันที่รุนแรง

- การสื่อสารการตลาด บริษัทมุ่งสื่อสาร โฆษณา ประชาสัมพันธ์ตรงเข้าสู่กลุ่มเป้าหมาย
ซึ่งกระจายอยู่บริเวณโดยรอบโครงการรวมทั้งฐานลูกค้ามุ่งหวัง
ซึ่งเคยแวะเยี่ยมชมโครงการของบริษัทด้วยป้ายโฆษณาประชาสัมพันธ์ขนาดใหญ่
และป้ายย่อยรวมทั้งไดเร็คเมลล์ซึ่งให้สิทธิพิเศษเพื่อเป็นแรงกระตุ้นให้เกิดการจองในช่วงการเปิดขาย
ซึ่งบริษัทประสบความสำเร็จมาโดยตลอด
และยังสามารถรักษาค่าใช้จ่ายทางการตลาดให้อยู่ในระดับต่ำมาก
โดยมีค่าใช้จ่ายทางการตลาดประมาณร้อยละ 1 ของรายได้จากการขาย

- การบริหารประสบการณ์ลูกค้า
โดยหน่วยงานบริหารประสบการณ์ลูกค้าร่วมกับหน่วยงานที่เป็นส่วนหน้าที่สัมผัสกับลูกค้าโดยตรง
ออกแบบมาตรฐานของจุดสัมผัสเพื่อเป็นแนวทางในการให้บริการลูกค้าอันจะนำมาซึ่งประสบการณ์อันน่าประทับใจ
รวมทั้งเป็นผู้รับผิดชอบในการตอบสนอง ต่อข้อเสนอแนะหรือข้อร้องเรียนต่างๆ
ด้วยการประสานงานไปยังหน่วยงานที่รับผิดชอบโดยตรงในการปรับปรุง แก้ไข
เพื่อรักษาสัมพันธภาพอันดีระหว่างลูกค้าและบริษัท รวมทั้งการจัดกิจกรรมต่างๆ
อย่างต่อเนื่องเพื่อสะท้อนถึงการดูแลเอาใจใส่ต่อลูกค้า สิ่งต่างๆ
เหล่านี้ได้สร้างให้เกิดความเชื่อมั่นต่อตราสินค้าจนสามารถที่จะบอกต่อได้อย่างเต็มภาคภูมิ
ซึ่งสะท้อนให้เห็นได้จากยอดขายของโครงการเปิดตัวใหม่ที่เกิดจากการแนะนำและบอกต่อที่มีจำนวนที่เพิ่มมากขึ้นในทุกปี

- ภาพลักษณ์ขององค์กร
อันเกิดจากจิตสำนึกในความรับผิดชอบต่อลูกค้าและความมุ่งมั่นพัฒนาคุณภาพสินค้าและบริการอย่างต่อเนื่องสม่ำเสมอ
ทำให้ทุกโครงการที่ผ่านมาประสบความสำเร็จ ในด้านการขาย
เนื่องด้วยลูกค้าให้ความเชื่อมั่นต่อการดำเนินงานและภาพลักษณ์ขององค์กร

 (2) การทำการตลาด

  บริษัทจัดให้มีการทำการตลาด การสื่อสารการตลาด และกิจกรรมทางการตลาด
  โดยเฉพาะในช่วงเปิดตัวโครงการซึ่งเป็นช่วงที่ลูกค้าให้ความสนใจและเข้าชมโครงการสูงสุดดังนี้

- จดหมายเชื้อเชิญ (Direct Mail) ทุกครั้งที่มีการเปิดตัวโครงการ
จะมีการส่งจดหมายเชื้อเชิญให้แก่ฐานลูกค้าของบริษัท เพื่อประชาสัมพันธ์โครงการ
และมอบสิทธิพิเศษเพื่อนำมาใช้เป็นส่วนลดใน วันเปิดตัวโครงการ
ซึ่งจะดำเนินงานโดยหน่วยงานของบริษัทที่จัดขึ้นโดยเฉพาะลูกค้าที่สนใจสามารถติดต่อเข้ามาที่ฝ่ายขายของบริษัทหรือเข้าชมรายละเอียดของโครงการพร้อมห้องตัวอย่างที่บริษัท
จัดขึ้นตามรายละเอียดที่แจ้งไว้ในจดหมายเชื้อเชิญ

- โฆษณาและประชาสัมพันธ์ จัดทำโฆษณาและประชาสัมพันธ์ผ่านสื่อต่างๆ
โดยมุ่งเน้นบริเวณโดยรอบโครงการ รวมถึงภายในห้างสรรพสินค้า อินเตอร์เน็ต
ข้อความสั้นผ่านโทรศัพท์เคลื่อนที่ แผ่นป้ายโฆษณาและนิตยสาร ต่างๆ เป็นต้น
โดยพิจารณาเลือกสื่อที่มีประสิทธิภาพสูง และสามารถเข้าถึงกลุ่มลูกค้าเป้าหมาย

- ออกบู๊ธแสดงสินค้า เป็นการประชาสัมพันธ์โครงการในเชิงรุก โดยเน้นออกบู๊ธในห้างสรรพสินค้า
ย่านใกล้เคียงโครงการและย่านใจกลางธุรกิจ งานมหกรรมบ้านและคอนโดซึ่งจัดต่อเนื่องทุกปี
เพื่อให้ได้กลุ่มลูกค้าที่ตรงกับกลุ่มเป้าหมายของโครงการ

- อินเตอร์เน็ต เพื่อตอบสนองต่อชีวิต สังคม และเทคโนโลยีที่เปลี่ยนไป
บริษัทได้แสวงหาช่องทางการตลาด ใหม่ๆ อยู่ตลอดเวลา
อินเตอร์เน็ตเป็นช่องทางการตลาดใหม่ช่องทางหนึ่งที่ปัจจุบันได้รับการยอมรับ
จากผู้บริโภคอย่างกว้างขวางว่าเป็นการสื่อสารถึงกลุ่มผู้บริโภคโดยตรงตลอด24 ชม.
และค่าใช้จ่ายต่ำ เมื่อเทียบกับสื่อการตลาดอื่นๆ ซึ่งบริษัทเองได้ให้ความสำคัญโดยพัฒนาเว็บไซต์
www.lpn.co.th ขึ้นเพื่อเป็นช่องทางให้ลูกค้ากลุ่มเป้าหมายของบริษัทรับข้อมูลข่าวสาร
ความเคลื่อนไหวทั้งของโครงการ

- สิทธิพิเศษ เสนอสิทธิพิเศษสำหรับลูกค้าผู้จองซื้อโครงการในช่วงเวลาเปิดตัวโครงการ เช่น
ราคาพิเศษเฉพาะช่วงเปิดโครงการ แถมเฟอร์นิเจอร์ แถมชุดครัวหรือเครื่องปรับอากาศ เป็นต้น

 4.2.2 ลักษณะลูกค้า

 กลุ่มลูกค้าตามลักษณะผลิตภัณฑ์และบริการ

 1.กลุ่มผู้ซื้อโครงการอสังหาริมทรัพย์

  ลูกค้าในกลุ่มนี้จะเป็นผู้ซื้อรายย่อยทั่วไปที่มีความประสงค์ในการซื้อห้องชุดเพื่อพักอาศัยเป็นสำคัญ
  โดยในปัจจุบันฐานลูกค้าของบริษัทในกลุ่มนี้มีอยู่มากกว่า 100,000 ราย
  ส่วนหนึ่งของกลุ่มลูกค้ามาจากการแนะนำหรือบอกต่ออันเกิดจากความเชื่อมั่นที่มีต่อแบรนด์ “ลุมพินี”
  (Trusted Brand)
  จากการรวบรวมข้อมูลของฝ่ายวิจัยและพัฒนาสามารถแบ่งลูกค้าออกได้ตามวัตถุประสงค์และพฤติกรรมการซื้อได้
  5 กลุ่มดังนี้

- กลุ่มผู้ซื้อเพื่อเป็นบ้านหลังแรก เป็นกลุ่มที่อยู่ในช่วงเริ่มต้นของวัยทำงาน
ที่ต้องการมีที่อยู่อาศัยที่มีคุณภาพเป็นของตนเองในราคาที่ไม่สูงมาก

- กลุ่มผู้ซื้อเพื่อเป็นบ้านหลังที่สอง เป็นกลุ่มลูกค้าที่ต้องการที่พักอาศัยในเขตศูนย์กลางธุรกิจ หรือ
แหล่งงานเพื่อแก้ไขปัญหาค่าใช้จ่ายและระยะเวลาที่ต้องสูญเสียในการเดินทาง

- กลุ่มผู้ซื้อเพื่อต้องการขยายครอบครัว เป็นกลุ่มลูกค้าที่ทำการค้า
หรือมีธุรกิจอยู่ในบริเวณที่ตั้งโครงการซึ่งต้องการที่พักอาศัยอยู่ในบริเวณเดียวกัน
หรือเพื่อการขยายครอบครัวของบุตรหลาน ในอนาคต

- กลุ่มผู้ซื้อเพื่อบุตรหลาน
เป็นกลุ่มลูกค้าที่ซื้อเพื่อเป็นการเตรียมพร้อมสำหรับบุตรหลานที่จะเข้าศึกษาในสถานศึกษาที่มีชื่อเสียงซึ่งอยู่ไม่ห่างจากโครงการที่บริษัทพัฒนา

- กลุ่มผู้ซื้อเพื่อการลงทุน เป็นกลุ่มลูกค้าที่ต้องการลงทุนในทรัพย์สินในระยะยาว
ซึ่งอาจจะอยู่ในลักษณะการซื้อเพื่อปล่อยเช่าเนื่องจากโครงการต่างๆ
ของบริษัทฯอยู่ในทำเลที่มีศักยภาพ และ
อัตราผลตอบแทนจากการเช่าอยู่ในระดับที่สูงกว่าอัตราดอกเบี้ย

 2.กลุ่มผู้เช่าโครงการอสังหาริมทรัพย์

สำหรับกลุ่มผู้เช่าโครงการอสังหาริมทรัพย์แบ่งออกเป็น 2 ส่วนได้แก่

- ผู้เช่าเพื่อการพักอาศัย ลูกค้าในกลุ่มนี้ส่วนใหญ่เป็นกลุ่มของพนักงานระดับสูงทั้งชาวไทยและ
ชาวต่างประเทศ ที่มีระดับรายได้ค่อนข้างสูงซึ่งต้องการที่อยู่อาศัยใกล้แหล่งงาน
ซึ่งโครงการของบริษัทเอง สามารถรองรับความต้องการในส่วนนี้ได้เป็นอย่างดี

- ผู้เช่าเพื่อการพาณิชย์ ลูกค้าในกลุ่มนี้คือผู้ประกอบธุรกิจด้านต่างๆ ในพื้นที่เพื่อการพาณิชยกรรม
ในโครงการแกรนด์ พาร์ควิว อโศก และในห้องชุดเพื่อการพาณิชย์ในโครงการต่างๆ
โดยบริษัทมุ่งหวังที่จะสร้างเครือข่ายการค้าปลีกตามนโยบายการบิรการแบบครบวงจร (Total
Solution Services) และเป็นการขยายแหล่งที่มาของรายได้นอกเหนือรายได้จากการขาย

 3.กลุ่มผู้รับบริการโครงการอสังหาริมทรัพย์ 

  สำหรับกลุ่มผู้รับบริการโครงการอสังหาริมทรัพย์
  ได้แก่การว่าจ้างบริหารชุมชนซึ่งดำเนินการโดยบริษัท ลุมพินี พร็อพเพอร์ตี้ จำกัด
  โดยจะรับบริหารเฉพาะชุมชนที่ทางบริษัทพัฒนาขึ้นเท่านั้น เพื่อสร้างภาพลักษณ์ที่ดี
  รวมทั้งเป็นกลยุทธ์ในการสร้างความแตกต่างทางด้านการบริการ

 4.2.3 กลุ่มลูกค้าเป้าหมาย

  บริษัทกำหนดกลุ่มลูกค้าเป้าหมายของบริษัทเป็นผู้ที่ต้องการที่พักอาศัยในทำเลที่มีความหนาแน่น
  อยู่ไม่ไกลจากระบบขนส่งมวลชนหรือทางด่วนซึ่งง่ายต่อการเดินทาง
  เพียบพร้อมด้วยสิ่งอำนวยความสะดวก โดยมีระดับรายได้ปานกลางถึงกลาง-ล่างหรือประมาณ
  15,000-50,000 บาทต่อครอบครัว มีอายุอยู่ระหว่าง 25-45 ปี
  ซึ่งครอบคลุมประชากรส่วนใหญ่ที่เป็นกำลังซื้อหลัก และปัจจุบันพักอาศัยอยู่ใน บ้านเช่า หอพัก
  อพาร์ทเมนต์ หรือพักอาศัยอยู่กับบิดามารดา
  โดยมีความต้องการที่จะแยกตัวออกมาเพื่อสร้างครอบครัวใหม่ ตามวิถีชีวิตปัจจุบัน ของคนเมือง

 4.2.4 การจำหน่าย และช่องทางการจำหน่าย

  บริษัทใช้วิธีการจำหน่ายหรือการขายในลักษณะขายตรง โดยทีมงานขายของบริษัท ซึ่งประกอบด้วย
  พนักงานขายหลัก
  ที่มีประสบการณ์ด้านการขายมีความรู้ความเข้าใจในผลิตภัณฑ์และบริการของบริษัทเป็นอย่างดี
  คอยบริการให้ข้อมูลและคำแนะนำเพื่อประกอบการตัดสินใจแก่ลูกค้าในทุกโครงการ
  และพนักงานขายเสริม
  ซึ่งเป็นพนักงานของบริษัทและบริษัทย่อยที่ปฏิบัติหน้าที่ประจำในส่วนสนับสนุนอาทิเช่น
  ฝ่ายบัญชีและการเงิน ฝ่ายธุรการ เป็นต้น
  โดยพนักงานเหล่านี้จะได้รับการอบรมความรู้ในด้านผลิตภัณฑ์ของบริษัทและเทคนิคการขายเบื้องต้นอย่างสม่ำเสมอ
  เพื่อช่วยงานขายในช่วงเปิดตัวโครงการที่จัดขึ้นในบริเวณที่ตั้งโครงการร่วมกับพนักงานขายหลัก
  โดยการนำลูกค้าเข้าเยี่ยมชมโครงการ สภาพแวดล้อมของโครงการ ห้องตัวอย่าง
  เพื่อให้ลูกค้าเห็นสถานที่จริงแและผลิตภัณฑ์จริงที่บริษัทจะทำการส่งมอบเมื่อโครงการก่อสร้างแล้วเสร็จ
  พร้อมให้ข้อมูลประกอบการตัดสินใจและตอบข้อซักถามในเรื่องต่างๆ
  นอกจากนั้นบริษัทยังให้ความสำคัญกับการตกแต่งสำนักงานขาย (Office Presentation)
  ซึ่งเป็นช่องทางการจัดจำหน่ายหลักของบริษัท รวมทั้งการตกแต่งห้องตัวอย่าง
  การตกแต่งบริเวณโครงการ (Site Presentation)
  เพื่อสร้างความประทับใจและความเชื่อมั่นให้กับลูกค้าที่ชมโครงการ
  นอกจากนั้นบริษัทได้จัดสร้างสำนักงานขายกลางในย่านศูนย์กลางธุรกิจ
  เพื่ออำนวยความสะดวกให้แก่ลูกค้า และกลุ่มเป้าหมายโดยสามารถเยี่ยมชมห้องตัวอย่าง
  จองซื้อห้องชุด ชำระค่างวด รวมถึงธุรกรรมอื่นๆ
  ได้เช่นเดียวกับสำนักงานขายในบริเวณที่ตั้งโครงการ

 4.2.5 สถานภาพและศักยภาพในการแข่งขัน

  ตั้งแต่เริ่มก่อตั้งเป็นต้นมาบริษัทพยายามแสวงหาตลาดใหม่ๆ
  ที่มีการแข่งขันน้อยหรือปราศจากการแข่งขัน (Blue Ocean Strategy)
  อันเป็นกลยุทธ์หลักในการแข่งขันเพื่อคงไว้ซึ่งผลตอบแทนจากการลงทุน
  และยังเป็นการกระจายฐานลูกค้าออกไปเป็นวงกว้างเพื่อโอกาสสำหรับการเติบโตในอนาคตอันได้แก่
  การขยายทำเลของการพัฒนาจากการกระจุกตัวอยู่บริเวณโดยรอบศูนย์กลางธุรกิจไปยังบริเวณที่มีความหนาแน่นสูง
  ซึ่งเป็นเขตรอยต่อระหว่างเขตกรุงเทพชั้นในและเขตกรุงเทพชั้นกลาง
  ผนวกกับการขยายกลุ่มเป้าหมาย
  จากเดิมที่บริษัทมุ่งเน้นเฉพาะกลุ่มผู้มีรายได้ระดับปานกลางไปสู่ผู้มีรายได้ระดับปานกลาง-ล่าง
  ซึ่งครอบคลุมประชากรส่วนใหญ่ของกรุงเทพและปริมณฑลที่มีความต้องการที่พักอาศัยที่แท้จริง
  แต่ยังขาดการรองรับอย่างจริงจังจากผู้ประกอบการ
  นอกจากการแสวงหาตลาดใหม่ด้วยการขยายทำเลในการพัฒนาและการขยายกลุ่มเป้าหมายแล้ว
  บริษัทยังคงเพิ่มขีดความสามารถทางการแข่งขันเพื่อรักษาส่วนแบ่งของตลาดดังนี้

 1. การเป็นผู้นำด้านต้นทุน )Cost Leadership) อันเป็นจุดแข็งของบริษัท เริ่มตั้งแต่คณะผู้บริหาร ซึ่งประกอบด้วย สถาปนิก วิศวกรที่มีประสบการณ์และเข้าใจในเรื่องต้นทุนอย่างลึกซึ้ง รวมกับกลุ่มพันธมิตรที่ทำงานกับบริษัทมาเป็นระยะเวลานานจนเกิดความเข้าใจในทิศทาง และมองเห็นเป้าหมายร่วมกันในการผลักดันให้เกิดประสิทธิภาพในด้านการก่อสร้าง ซึ่งนำไปสู่การพัฒนาอย่างต่อเนื่องจนเกิดเป็นนวัตกรรม ซึ่งเป็นรูปแบบเฉพาะของบริษัท

 2. การสร้างความแตกต่าง (Differentiation) เพื่อสร้างความพึงพอใจสูงสุดแก่ลูกค้า บริษัทเลือกที่จะสร้างความแตกต่างทางผลิตภัณฑ์ (Product Differentiation) ด้วยการออกแบบผลิตภัณฑ์ภายใต้แนวคิด “LPN Design” ซึ่งมุ่งเน้นการออกแบบให้ห้องชุดขนาดเล็กมีประโยชน์ใช้สอยที่ตอบสนองต่อวิถีชีวิตของผู้อยู่อาศัยได้อย่างครบถ้วน ต้องการการดูแลรักษาน้อย มีการระบายอากาศที่ดี ซึ่งนับเป็นนวัตกรรมสำหรับการออกแบบอาคารชุดพักอาศัยภายใต้การวิจัยและพัฒนามาอย่างต่อเนื่อง จนเป็นต้นแบบให้หลายๆบริษัทนำไปปรับใช้ และความแตกต่างทางการบริการ (Services Differentiation) ซึ่งบริษัทได้ให้ความสำคัญกับการบริการตลอดขบวนการ เพื่อความพึงพอใจสูงสุดของลูกค้าโดยเน้นที่การบริการหลังการขาย อันได้แก่ การบริหารชุมชนภายใต้กลยุทธ์ “ชุมชนน่าอยู่” ที่มุ่งเน้นคุณภาพชีวิตของผู้อยู่อาศัย

4.3 การจัดหาผลิตภัณฑ์หรือบริการ

4.3.1 การจัดให้ได้มาซึ่งผลิตภัณฑ์และบริการ

  ผลิตภัณฑ์หลักของบริษัทคือโครงการอาคารชุดพักอาศัยสำหรับกลุ่มเป้าหมายที่มีรายได้ระดับกลาง-บน
  ถึงกลาง-ล่าง ที่ต้องการที่อยู่อาศัยที่มีคุณภาพในราคาที่เหมาะสม
  มีความปลอดภัยแวดล้อมด้วยสาธารณูปโภค
  และอยู่ในทำเลที่ใกล้ระบบขนส่งมวลชนหรือทางด่วนเพื่อความคล่องตัวในการเดินทาง
  เพื่อให้สอดคล้องกับสภาพการแข่งขัน กฎหมายและต้นทุนที่เปลี่ยนไป
  บริษัทได้กำหนดแนวทางการพัฒนาโครงการและขั้นตอนต่างๆ ไว้ดังต่อไปนี้

 (1) สำรวจความต้องการของตลาดในบริเวณต่างๆ ทั้งในกรุงเทพมหานครและปริมณฑล รวมทั้งจังหวัดที่มีความเติบโตทางเศรษฐกิจ เพื่อใช้เป็นข้อมูลในการกำหนดทำเลเป้าหมายในการขยายฐานลูกค้าและพื้นที่ในการพัฒนา โดยมุ่งเน้นกลุ่มลูกค้าที่มีระดับรายได้กลาง-บนถึงกลาง-ล่าง โดยมีราคาขายต่อยูนิตระหว่าง 700,000-2,000,000 บาท รวมถึงการสำรวจภาวะตลาด คู่แข่งขัน อุปสงค์ อุปทาน สภาวะเศรษฐกิจและสังคมในช่วงเวลานั้นๆ

(2) วิเคราะห์โครงการ วางเป้าหมายทางการตลาด พิจารณาจัดหาที่ดิน
รวมทั้งวิเคราะห์ทำเลที่ตั้ง รูปร่าง ขนาด สภาพแวดล้อมโดยรอบ กฎระเบียบต่างๆ
ของทางภาครัฐที่มีผลกระทบต่อโครงการ รวมถึงคู่แข่งขัน เพื่อกำหนดลักษณะ ขนาดของโครงการ
และขั้นตอนในการพัฒนา รวมถึงคุณค่าของผลิตภัณฑ์ที่ส่งมอบให้แก่ลูกค้า (Product Value)
โดยพิจารณาจากผลตอบแทนการลงทุน ความสอดคล้องเหมาะสมของทำเลที่ตั้งและรูปแบบใน
การพัฒนาโครงการ

 (3) วางผังและออกแบบโครงการให้สอดคล้องกับผลการศึกษา โดยคัดเลือกสถาปนิกและที่ปรึกษาโครงการที่มีคุณภาพ เข้าใจในแนวทางของบริษัท เนื่องจากผู้ออกแบบทั้งสถาปนิกและวิศวกรอยู่ในส่วนของต้นน้ำที่มีผลโดยตรงต่อต้นทุนโดยเฉพาะต้นทุนทางอ้อมเช่น อัตราส่วนพื้นที่ขายต่อที่ดินที่แสดงถึงประสิทธิภาพในการออกแบบ การควบคุมต้นทุนทางอ้อมถือว่าเป็นหนึ่งในข้อได้เปรียบของบริษัทเพื่อรักษาความสามารถในการแข่งขัน (Cost Leadership Strategy)

 (4) จัดทำแผนงานการพัฒนาโครงการ วางแผนทางการเงินและจัดหาแหล่งเงินทุนสำหรับโครงการ (Project Financing) วางแผนการบริหารการขายและการตลาด พร้อมทั้งแผนการบริหารชุมชนภายหลัง การส่งมอบ

 (5) จัดเตรียมทีมงานรวมทั้งกำหนดอัตรากำลังของบุคคลากรเพื่อบริหารโครงการซึ่งดำเนินการโดยบริษัทย่อย ตั้งแต่ทีมงานขาย ทีมงานก่อสร้าง ทีมงานโอนกรรมสิทธิ์และส่งมอบ รวมถึงทีมงานบริหารชุมชน

 (6) การบริหารงานด้านการขายและการตลาด ได้แก่

- การวางแผนการขายอันได้แก่ การกำหนดราคาขาย
วางแผนการชำระเงินของลูกค้าพร้อมทั้งจัดหาแหล่งเงินกู้ให้กับลูกค้าในช่วงโอนกรรมสิทธิ์
(Housing Loan) โดยพิจารณาสถาบันการเงินที่ให้สิทธิประโยชน์สูงสุดแก่ลูกค้า
กำหนดเป้าหมายการขาย รวมทั้งอบรมทีมงานขาย

- การวางแผนการตลาดอันได้แก่ การวางแผนการโฆษณาประชาสัมพันธ์ที่เข้าถึงกลุ่มเป้มหมาย
การจัดทำเอกสารประกอบการขาย รวมถึงกำหนดการและกระบวนการในการเปิดขาย

 (7) การบริหารงานก่อสร้างโครงการ โดยมีขั้นตอนที่สำคัญดังนี้

- ประสานงานและให้ข้อมูลโครงการแก่ผู้ที่เกี่ยวข้องทั้งชุมชนที่อยู่ใกล้เคียงและหน่วยราชการ
โดยเฉพาะชุมชนในบริเวณใกล้เคียงที่อาจได้รับผลกระทบและมีความกังวลต่อการพัฒนาโครงการโดยตรง

- จัดทำรายงานการศึกษาผลกระทบต่อสิ่งแวดล้อมเพื่อขออนุมัติจากสำนักนโยบายและ
แผนสิ่งแวดล้อม (สผ) และขออนุญาตปลูกสร้างจากหน่วยงานที่เกี่ยวข้องตามลำดับ

- วางแผนการก่อสร้างและคัดเลือกผู้รับเหมาในการดำเนินการก่อสร้าง
โดยจำกัดระยะเวลาในการก่อสร้างให้แล้วเสร็จภายใน 18 เดือน (Economy of Speed)
โดยนับตั้งแต่เริ่มเปิดขายซึ่งบริษัท ซึ่งบริษัทได้มีการพัฒนาระบบงานก่อสร้าง
และเทคนิคทางการก่อสร้างด้วยการนำชิ้นส่วนสำเร็จรูปเข้ามาใช้
โดยมีบริษัทย่อยเป็นผู้บริหารและควบคุมงานก่อสร้างในทุกขั้นตอน
ตามบทบาทและหน้าที่ที่ได้รับมอบหมาย

- รายงานความคืบหน้าของโครงการแก่ลูกค้าอย่างสม่ำเสมอ

 (8) ประเมินและติดตามผลการขาย ผลตอบแทนของโครงการ โดยจัดทำรายงานสรุปเพื่อเป็นข้อมูล และกรณีศึกษาของบริษัทสำหรับโครงการต่อไป

 (9) บริหารชุมชนภายหลังการส่งมอบ ภายใต้บทบาทหน้าที่ ความรับผิดชอบ และกลยุทธ์ “ชุมชนน่าอยู่” โดยมี เป้าหมายที่การสร้างคุณภาพชีวิตที่เหมาะสม ภายใต้ความรับผิดชอบต่อสิ่งแวดล้อมและสังคม

กำลังการผลิตและปริมาณการผลิต

บริษัทมิได้มีกำลังการผลิตหรือปริมาณการผลิตโดยตรง
แต่มีการว่าจ้างผู้รับเหมาก่อสร้างที่เป็นพันธมิตรที่มีความน่าเชื่อถือ
ตลอดจนมีประสบการณ์ที่เหมาะสมกับโครงการแต่ละโครงการเป็นผู้ดำเนินการในการก่อสร้าง
โดยมีบริษัทย่อยเป็นผู้บริหารงานก่อสร้างและควบคุมดูแลอย่างใกล้ชิด
และใช้วิธีการประมูลหรือสืบราคาในการกำหนดมูลค่างานก่อสร้าง
เพื่อให้ได้ราคาค่าก่อสร้างที่เหมาะสม
โดยเป็นการจัดจ้างแบบเหมารวมทั้งวัสดุและค่าแรงเพื่อลดความเสี่ยงในการผันผวน
ของราคาวัสดุก่อสร้าง นอกจากนี้บริษัทยังมีนโยบายในการประมูลที่ไม่ผูกติดกับผู้รับเหมาหลัก
โดยแยกประมูลเป็นส่วนๆ ตามลักษณะของงาน เช่น งานเสาเข็ม งานโครงสร้าง งานฝ้าเพดาน
งานกระจกและอลูมิเนียม งานระบบไฟฟ้าและประปา เป็นต้น
เพื่อเป็นการลดความเสี่ยงและต้นทุนทางอ้อม
โดยที่ผู้รับเหมาแต่ละรายจะต้องทำงานได้สอดประสานกันเพื่อความรวดเร็วและคุณภาพของงานก่อสร้างที่ต้องส่งมอบให้แก่ลูกค้าโดยมีผู้รับเหมาหลักและบริษัทย่อยเป็นแกนกลางในการประสานงานด้านต่างๆ
อีกทั้งในบางกรณีบริษัทจะดำเนินการสั่งซื้อวัสดุบางรายการโดยตรง เช่น ลิฟต์ ซึ่งมียอดสั่งซื้อสูง
และเป็นงานที่ต้องใช้บริการจากผู้ขายโดยตรง
ขบวนการขั้นตอนทั้งหมดดังกล่าวข้างต้นดำเนินการได้อย่างมีประสิทธิภาพทั้งในด้านต้นทุนและระยะเวลาที่เหมาะสม
ภายใต้กลยุทธ์กลุ่มพันธมิตรที่แข็งแกร่งและเป็นที่ไว้วางใจของทางบริษัท
ซึ่งถือเป็นหนึ่งในความได้เปรียบในการแข่งขัน

การจัดหาวัตถุดิบ

ตามที่ได้กล่าวมาข้างต้นแล้วว่าบริษัมิได้ผลิตหรือมีกำลังการผลิตโดยตรงแต่อาศัยการจัดจ้างผู้รับเหมาที่เป็นพันธมิตรที่มีความน่าเชื่อถือ
ตลอดจนมีประสบการณ์ที่เหมาะสมกับโครงการแต่ละโครงการเป็นผู้ดำเนินการก่อสร้างโดยการจัดจ้าง
เป็นการจัดจ้างรวมทั้งวัสดุและค่าแรงเพื่อเป็นการลดความเสี่ยงในการผันผวนของราคาวัสดุก่อสร้างบริษัทจึงหมดความจำเป็นในการจัดหาวัสดุด้วยตนเอง
อย่างไรก็ตามที่ดินสำหรับการพัฒนาโครงการเป็นวัตถุดินที่สำคัญที่สุดในการพัฒนาโครงการดัง คำที่ว่า
“อสังหาริมทรัพย์คือ ทำเล ทำเล และทำเล”
บริษัทจึงกำหนดปัจจัยทีใช้เป็นเกณฑ์ในการพิจารณาที่ดิน
เพื่อการพัฒนาและแนวทางในการจัดหาที่ดินดังนี้

(1) ทำเลที่ตั้งของที่ดินจะต้องอยู่ในบริเวณที่มีความหนาแน่นและตั้งอยู่ริมถนนสายหลัก
มีสาธารณูปโภคครบครันอยู่ ใกล้แหล่งงานหรือแหล่งชุมชนขนาดใหญ่
ใกล้ระบบขนส่งมวลชนหรือทางด่วน โดยมีทางเข้าออกที่สะดวก ไม่อยู่ใน
แนวเวนคืนหรือมีปัญหาอุปสรรคจากข้อกฎหมาย หรือโครงการต่างๆ ของทางภาครัฐ

(2) ขนาดหน้ากว้างของที่ดินและรูปร่างของที่ดินต้องเหมาะสมและสอดคล้องกับ
พ.ร.บ.ควบคุมอาคาร เพื่อให้เกิดการ ใช้ประโยชน์ที่ดินได้สูงสุด
นอกจากนี้ยังต้องสอดคล้องกับข้อกำหนดการใช้ประโยชน์ที่ดินตามผังเมือง

 (3) ราคาของที่ดินจะต้องไม่อยู่ในเกณฑ์สูงเกินกว่าร้อยละ 30 ของต้นทุนโครงการ เพื่อให้บริษัทยังคงสามารถรักษา ระดับราคาขายและผลตอบแทนในการลงทุนให้เป็นไปตามนโยบายและกลยุทธ์การแข่งขันของบริษัท

 (4) การจัดหาที่ดินโดยการลงประกาศทางสื่อหนังสือพิมพ์เพื่อติดต่อกับเจ้าของที่โดยตรง หรือผ่านทางตัวแทนนายหน้าหรือเสนอซื้อจากสถาบันการเงิน และสถาบันบริหารทรัพย์สิน (บสท) โดยบริษัทได้จัดให้มีหน่วยงานที่รับผิดชอบโดยตรงในการจัดหาและตรวจคุณสมบัติของที่ดินโดยตรง และบริษัทได้ดำเนินการแจ้งข้อสารสนเทศต่อตลาดหลักทรัพย์แห่งประเทศไทยเมื่อมีการจัดซื้อที่ดินเพื่อความโปร่งใส อีกทั้งยังมีการประเมินราคาโดยผู้ประเมินอิสระเพื่อเป็นการสอบยันกันอีกชั้นหนึ่ง ซึ่งที่ดินทุกแปลงที่บริษัทจัดซื้อมีราคาต่ำกว่าราคาประเมิน

ความรับผิดชอบต่อสิ่งแวดล้อมและสังคม

 ธุรกิจพัฒนาอสังหาริมทรัพย์โดยเฉพาะอสังหาริมทรัพย์ที่เป็นโครงการขนาดใหญ่ เป็นธุรกิจที่มีผลกระทบโดยตรงต่อสิ่งแวดล้อมและสังคมอย่างสูง จะเห็นได้ว่าอสังหาริมทรัพย์ที่ส่งมอบจากผู้ประกอบการที่ไม่มีคุณภาพมักสร้างปัญหาให้กับสิ่งแวดล้อมและสังคมเป็นอย่างมาก บริษัทจึงให้ความสำคัญต่อความรับผิดชอบด้านสิ่งแวดล้อมและสังคม ซึ่งได้กำหนดไว้ ในแผนธุรกิจของบริษัท ไม่ว่าจะเป็นความรับผิดชอบในกระบวนการ (In Process) หรือนอกกระบวนการ (After Process) พร้อมปลูกจิตสำนึกด้านความรับผิดชอบให้กับพนักงานทุกสายงาน และขยายต่อไปยังผู้พักอาศัยในชุมชน “ลุมพินี” ทั้งยังกำหนดแนวทาง Corporate Social Responsibility to Community Social Responsibility และได้ตั้งงบประมาณในการดำเนินการสู่เป้าหมายให้เป็นสัดส่วนต่อยอดขายของบริษัทอีกด้วย 

 แนวทางการดำเนินงานด้านความรับผิดชอบต่อสิ่งแวดล้อมของบริษัท อันได้แก่ ในกระบวนการ และนอกกระบวนการนั้น มีจิตสำนึกความรับผิดชอบที่เริ่มต้นจากตนเอง ซึ่งหมายถึงภายในองค์กรและภายในชุมชนที่บริษัทพัฒนา แล้วจึงขยายสู่สังคมภายนอก โดยต้องอาศัยความมีส่วนร่วมจากผู้มีส่วนได้ส่วนเสียทุกกลุ่ม เช่น พนักงาน ลูกค้า คู่ค้า ดังคำที่ว่า “สิ่งแวดล้อมและสังคมที่ดี ต้องเริ่มต้นจากตัวเราก่อน เมื่อเราพร้อมจึงขยายออกไปสู่ชุมชนที่เราพัฒนาและบริหาร และสุดท้ายจึงขยายไปสู่ชุมชนรอบข้าง” แนวคิดดังกล่าวจึงส่งผลไปสู่แนวทางการปฏิบัติของทุกส่วนงานในองค์กร และเป็นที่มาของนโยบายการบริหารจัดการชุมชนที่บริษัทมุ่งพัฒนาให้ทุกโครงการเป็น “ชุมชนน่าอยู่” เพื่อเป็นตัวอย่างให้ผู้ประกอบการธุรกิจอสังหาริมทรัพย์รายอื่น

 (1) ความรับผิดชอบต่อสิ่งแวดล้อมและสังคมในกระบวนการ (In Process) ประกอบด้วย

 1.1 การบริหารจัดการสิ่งแวดล้อมและสังคมภายในองค์กร ได้แก่

- การจัดให้มีสภาพแวดล้อมและบรรยากาศในการทำงานที่เหมาะสม
และมีสุขอนามัยที่ดีให้แก่พนักงานทั้งยังส่งเสริมบรรยากาศในการแลกเปลี่ยนประสบการณ์และความรู้
เพื่อนำไปสู่การเป็นองค์กรแห่งการเรียนรู้

-
นโยบายการบริหารบุคลากรของบริษัทที่ส่งเสริมคุณภาพชีวิตโดยสนับสนุนให้พนักงานมีความสมดุลทั้งในชีวิตและงาน
(WorkLife Balance) พร้อมกันนี้ยังได้ปลูกฝังวิธีการทำงาน ภายใต้วัฒนธรรมและค่านิยมองค์กร
(Core Value) ซึ่งได้รับการถ่ายทอดจากรุ่นสู่รุ่นอย่างต่อเนื่อง
นอกจากนี้ยังจัดให้มีกิจกรรมภายในเพื่อสร้างความสัมพันธ์ที่ดีร่วมกันตั้งแต่คณะกรรมการบริษัทไปจนถึงพนักงานในทุกส่วน
เพื่อลดช่องว่างระหว่างกัน และการสนับสนุนให้เกิดความมีส่วนร่วมของพนักงานในกิจกรรมต่างๆ
ทั้งทางด้านสิ่งแวดล้อมและสังคม เพื่อส่งเสริมและปลูกฝังจิตสำนึกในการทำความดี
โดยริเริ่มโครงการ “เก้าความดี” มาตั้งแต่ปลายปี 2549
โดยมีแรงบันดาลใจมาจากพระราชกรณียกิจเพื่อประโยชน์สุขของประชาชนของพระบาทสมเด็จพระเจ้าอยู่หัว

 1.2 แนวคิดในช่วงเริ่มต้นการพัฒนาโครงการ ได้แก่

- การเลือกทำเลเชิงกลยุทธ์ โดยพิจารณาเลือกทำเลที่มีความหนาแน่นสูงริมถนนสายหลัก
และอยู่ใกล้สิ่งอำนวยความสะดวกในด้านต่างๆ
ในการพัฒนาโครงการเพื่อลดผลกระทบต่อสิ่งแวดล้อมอันเนื่องมาจากการพัฒนาโครงการขนาดใหญ่
อีกทั้งทำเลที่ตั้งโครงการยังต้องใกล้กับระบบขนส่งมวลชนและทางด่วน
ซึ่งเป็นการช่วยลดปริมาณการจราจรและการใช้พลังงานโดยตรง

- การออกแบบผลิตภัณฑ์ภายใต้แนวคิด “LPN Green”
ที่นอกเหนือจากการเลือกทำเลเชิงกลยุทธ์แล้ว
บริษัทยังให้ความสำคัญในการออกแบบและวางผังโครงการเพื่อลดผลกระทบต่อสิ่งแวดล้อม
ภายใต้แนวคิด “LPN Green” ที่สอดคล้องกับมาตรฐานอาคารเขียว (Green Building)
ของสหรัฐอเมริกา (LEED-The Leadership in Energy and Environmental Design)

 1.3 กลยุทธ์ด้านการตลาด

  บริษัทได้กำหนดกลยุทธ์การตลาดที่สอดคล้องกับนโยบายของบริษัทที่ต้องการสร้างบ้านหลังแรกให้กับกลุ่มเป้าหมายระดับกลางถึงล่าง-บน
  ภายใต้การบริหารชุมชนที่มุ่งเน้นการสร้างคุณภาพชีวิตที่ดีให้แก่ผู้อยู่อาศัย

 1.4 การดำเนินงานด้านความรับผิดชอบต่อสิ่งแวดล้อมและสังคมในช่วงระหว่างการก่อสร้าง

  บริษัทได้ให้ความสำคัญกับชุมชนรอบโครงการ เป็นกรณีพิเศษ
  เนื่องจากได้รับผลกระทบจากการพัฒนาโครงการของบริษัทโดยตรง
  โดยบริษัทจัดให้มีทีมงานของผู้บริหารระดับสูงเข้าเยี่ยมเยียนและสอบถามถึงผลกระทบอย่างต่อเนื่อง
  พร้อมพัฒนากระบวนการในการก่อสร้างเพื่อป้องกันและลดผลกระทบที่อาจมีต่อชุมชนรอบข้าง
  โดยได้กำหนดเป็นบทบาทและหน้าที่สายงานบริหารงานก่อสร้าง ได้แก่

- การตระหนักถึงความสำคัญด้านสิ่งแวดล้อม (Environment Concern)
โดยตั้งแต่ภายหลังการซื้อที่ดิน
บริษัทจะส่งทีมงานผู้บริหารระดับสูงเข้าไปให้ข้อมูลกับชุมชนรอบข้างและหน่วยงานราชการที่เกี่ยวข้อง
เพื่อสร้างความเข้าใจและความสัมพันธ์ที่ดี
โดยเฉพาะอย่างยิ่งบ้านที่มีพื้นที่ที่อยู่ติดกับโครงการที่ได้รับผลกระทบโดยตรงจากการดำเนินโครงการ
นอกจากนี้บริษัทได้กำหนดไว้ในแผนงานของสายงานบริหารงานก่อสร้างที่ต้องให้ความสำคัญกับการดำเนินงานด้านสิ่งแวดล้อมและสังคมภายในโครงการในระหว่างก่อสร้างรวมถึงบ้านพักคนงานควบคู่กันไป
โดยกำหนดให้มีการปฏิบัติตามแนวทางลดผลกระทบในรายงานผลกระทบสิ่งแวดล้อมอย่างเคร่งครัด
เริ่มตั้งแต่การดูแลผลกระทบต่ออาคารหรือชุมชนข้างเคียง ทั้งทางด้านเสียง ฝุ่นละออง การจราจร
ด้วยการป้องกันในทุกรูปแบบ
การดูแลความสะอาดของล้อรถขนส่งวัสดุอุปกรณ์ก่อสร้างขณะออกจากหน่วยงานก่อสร้าง
เพื่อลดฝุ่นละอองอันเกิดจากเศษดิน
การควบคุมการก่อสร้างให้เป็นไปตามที่ออกแบบและเป็นไปตามเวลาที่กำหนด
การรายงานผลการปฏิบัติตามมาตรการป้องกันและลดผลกระทบจากการก่อสร้าง
โดยกิจกรรมทั้งหมดนี้บริษัทจัดให้มีเจ้าหน้าที่ระดับสูงของบริษัทคอยดูแลและติดตามอย่างใกล้ชิดเพื่อให้เกิดประสิทธิผล
และในระหว่างขั้นตอนการก่อสร้างบริษัทได้จัดให้มีทีมเจ้าหน้าที่และผู้ชำนาญการเข้าทำการสำรวจ
โดยการจัดทำแบบสอบถามเพื่อติดตามและตรวจสอบผลกระทบจากการก่อสร้างโครงการ
พร้อมทั้งอธิบายถึงรายละเอียดของการดำเนินโครงการอีกชั้นหนึ่ง

- การดำเนินงานด้านความปลอดภัยของผู้เกี่ยวข้องและคนงาน (Safety)
ซึ่งเป็นกลุ่มที่มีความเสี่ยงต่ออุบัติเหตุและการเสียชีวิตจากการปฏิบัติงานสูง
โดยบริษัทได้กำหนดมาตรฐานการปฎิบัติงานที่เข้มงวดในด้านความปลอดภัยและการจัดให้มีเจ้าหน้าที่ที่รับผิดชอบ(จป.
เจ้าหน้าที่ความปลอดภัย)
และให้คำแนะนำทางด้านความปลอดภัยโดยตรงเพื่อป้องกันอุบัติเหตุที่อาจเกิดขึ้น เช่น
การหลีกเลี่ยงไม่ให้คนงานสัมผัสกับสิ่งที่เป็นอันตราย การใช้อุปกรณ์ป้องกันในขณะปฏิบัติงาน ฯลฯ
นอกจากนี้ยังให้ความสำคัญด้าน ชีวอนามัยโดยจัดเตรียมที่อยู่อาศัยที่มีสภาพแวดล้อมที่มีความเหมาะสม
รวมไปถึงการคำนึงถึงคุณภาพชีวิตของทุกคนในครอบครัวคนงานก่อสร้าง
และการสร้างเสริมสุขภาพโดยกำหนดให้มีการออกกำลังกาย ในทุกเช้า

 1.5 การบริหารชุมชนภายหลังการส่งมอบ

  ภายหลังการส่งมอบโครงการและห้องชุดให้กับลูกค้าแล้ว
  บริษัทได้กำหนดให้เป็นบทบาทและหน้าที่ของ
  สายงานบริหารชุมชนของบริษัทในการบริหารจัดการชุมชนให้มีคุณภาพชีวิต สิ่งแวดล้อม
  และสังคมที่ดี ให้แก่สมาชิกในสังคม “ลุมพินี” กว่า 1 แสนคนจากกว่า 60 โครงการ
  ภายใต้กลยุทธ์ “ชุมชนน่าอยู่” ของบริษัท
  ซึ่งไม่เพียงเป็นการบำรุงดูแลรักษาให้อุปกรณ์และทรัพย์สินต่างๆ
  เกิดความพร้อมและความปลอดภัยในการใช้งานเท่านั้น
  แต่ยังให้ความสำคัญกับการสร้างความสุขและสังคมที่ดี ที่มีความอบอุ่น ปลอดภัย
  และให้ความสำคัญกับสิ่งแวดล้อมภายในโครงการอย่างจริงจังและสม่ำเสมอ ได้แก่

- การสร้างคุณภาพชีวิต (Life Quality Management)
โดยส่งเสริมให้สมาชิกร่วมกันปฏิบัติตามกฎระเบียบของชุมชน
เพื่อการมีวินัยในการอยู่อาศัยร่วมกันและเพื่อความเป็นระเบียบเรียบร้อยภายในชุมชน นอกจากนี้
ยังส่งเสริมให้มีกิจกรรมเพื่อสร้างความสัมพันธ์ที่ดีร่วมกันภายในครอบครัวและระหว่างกลุ่มสมาชิก
“ลุมพินี” ทั้งยังสนับสนุนให้มีส่วนร่วมในการแสดงความคิดเห็นและการร่วมในกิจกรรม
เพื่อสิ่งแวดล้อมและสังคม ทั้งภายในโครงการและขยายไปสู่สังคมภายนอกอีกด้วย
โดยผ่านเครือข่ายสังคมภายใน เพื่อวัฒนธรรมการอยู่อาศัยที่แบ่งปัน และเกื้อกูลกันภายในสังคม เช่น
การร่วมเพิ่มพื้นที่สีเขียวภายในโครงการ
การร่วมในกิจกรรมบริจาคสิ่งของเพื่อช่วยเหลือผู้ด้อยโอกาสหรือผู้ประสบภัย
หรือแม้แต่การกำหนดนโยบายร่วมกันระหว่างคณะกรรมการเจ้าของร่วมในโครงการต่างๆ
กับผู้บริหารของบริษัท เพื่อพัฒนา “ชุมชนน่าอยู่” อย่างยั่งยืน การจัดกิจกรรม “วันครอบครัว”
ภายในโครงการ หรือการร่วมในกิจกรรมตามวัฒนธรรมและประเพณีที่ดีงามต่างๆ นอกจากนี้
บริษัทยังมุ่งสร้างความเข้าใจที่ดีด้านการอยู่อาศัยร่วมกัน ที่ต้องการความห่วงใย เอื้ออาทร
การแบ่งปัน และความมีน้ำใจ เพื่อนำมาซึ่งมิตรภาพและความสุขที่แท้จริงของการอยู่อาศัย

- การบริหารจัดการสภาพแวดล้อม (Environment Management)
ทั้งการเพิ่มและดูแลพื้นที่สีเขียวภายในโครงการ รวมถึงการรักษาความสะอาด
การบริหารจัดการด้านขยะ การบำบัดน้ำเสีย การประหยัดพลังงาน นอกจากนี้ ยังได้นำแนวคิด
Green Clean Lean มาปรับใช้เป็นแนวทางในการประชาสัมพันธ์
พร้อมรณรงค์ให้ผู้อยู่อาศัยในชุมชนร่วมดำเนินการอย่างจริงจัง ตัวอย่างเช่น
การรณรงค์ให้ผู้อยู่อาศัยร่วมคัดแยกขยะ เพื่อนำขยะบางส่วนเข้ากระบวนการ Recycle
หรือนำกลับมาใช้ใหม่ หรือการนำน้ำจากบ่อบำบัดกลับมารดน้ำต้นไม้
การรณรงค์ให้ใช้ถุงผ้าแทนถุงพลาสติก การลดการใช้พลังงานไฟฟ้าในอาคารตามแนวทาง
การอนุรักษ์พลังงาน เป็นต้น

- การบริหารระบบความปลอดภัย (Security System Management)
โดยมีหน่วยงานด้านรักษาความปลอดภัยที่บริษัทได้จัดตั้งขึ้นเพื่อบริหารจัดการความปลอดภัยภายในโครงการ
ภายใต้การทำงานที่มีมาตรฐาน
และสร้างเครือข่ายความมีส่วนร่วมจากทั้งภายในชุมชนและประสานงานกับหน่วยงานราชการ
ที่เกี่ยวข้อง เพื่อความปลอดภัยสูงสุดของสมาชิกภายในชุมชนเป็นสำคัญ

นอกจากนี้
บริษัทยังได้ให้ความสำคัญกับการปรับปรุงสภาพอาคารและสิ่งแวดล้อมของอาคารชุดพักอาศัย
ที่บริษัทพัฒนามามากกว่า 10 ปี ในรูปของการทาสีอาคาร การเพิ่มพื้นที่สีเขียว
และการปรับปรุงสภาพแวดล้อม ที่เกี่ยวข้องกับคุณภาพชีวิตของผู้อยู่อาศัยในโครงการต่างๆ ได้แก่
อาคารลุมพินี ทาวเวอร์ ลุมพินี เซ็นเตอร์ แฮปปี้แลนด์ พี.เอส.ที. คอนโดวิลล์ และพี.เอส.ที.
ซิตี้โฮม เป็นต้น

 (2) ความรับผิดชอบต่อสิ่งแวดล้อมและสังคมนอกกระบวนการ (After Process) ประกอบด้วยบริษัทได้กำหนดแนวทางในการดำเนินงานด้านความรับผิดชอบต่อสิ่งแวดล้อมและสังคมนอกกระบวนการ (After Process) ซึ่งส่วนใหญ่จะเป็นการจัดกิจกรรมต่างๆ ร่วมกับหน่วยงานภาครัฐ ชุมชน “ลุมพินี” หรือชุมชนข้างเคียง รวมถึงภายในองค์กร เพื่อให้สร้างจิตสำนึกทางด้านความรับผิดชอบต่อสิ่งแวดล้อมและสังคมให้ขยายไปในวงกว้าง โดยวางกรอบว่ากิจกรรมส่วนใหญ่ควรเป็นกิจกรรมที่สามารถดำเนินการอย่างต่อเนื่องได้ เพื่อผลในระยะยาว สำหรับกิจกรรมที่ดำเนินการแบ่งออกได้ดังนี้

  1. กิจกรรมที่ร่วมกับหน่วยงานหรือองค์กรภาครัฐ เช่น สภากาชาดไทย

  2. กิจกรรมที่ร่วมกับชุมชน “ลุมพินี”

  3. กิจกรรมที่ร่วมกับชุมชนรอบข้าง

  4. กิจกรรมเพื่อช่วยเหลือผู้ประสบภัย

  5. กิจกรรมเพื่อช่วยเหลือผู้ด้อยโอกาส

1. กิจกรรมที่ร่วมกับหน่วยงานหรือองค์กรภาครัฐ

1.1 กิจกรรมรับบริจาคโลหิต

  เป็นเวลากว่า 14 ปี
  ที่บริษัทได้เป็นตัวกลางในการประสานงานกับศูนย์บริการโลหิตแห่งชาติสภากาชาดไทย
  เพื่อจัดหาสถานที่ และอำนวยความสะดวกในการรับบริจาคโลหิตจากพนักงาน ลูกค้าโครงการ
  และประชาชนทั่วไป เพื่อส่งผ่านโลหิตจากผู้มีจิตศรัทธาไปสู่ผู้ป่วยที่มีความต้องการโลหิต
  รวมทั้งยังตั้งเป้าหมายที่จะขยายกิจกรรมไปยังโครงการที่สามารถเป็นศูนย์กลางการรับบริจาคโลหิต
  จาก 7 โครงการในปี 2552 เป็น 10 โครงการในปี 2553 ได้แก่ โครงการลุมพินี พลาซ่า
  อโศก กลุ่มโครงการลุมพินี สุขุมวิท 77 พาร์ควิว วิภาวดี ลุมพินี ทาวเวอร์ ลุมพินี วิลล์
  ศูนย์วัฒนธรรม กลุ่มโครงการ พี.เอส.ที. ลุมพินี เพลส ปิ่นเกล้า 2 กลุ่มโครงการลุมพินี
  รามอินทรา–หลักสี่ กลุ่มโครงการลุมพินี พระราม 8 และลุมพินี คอนโดทาวน์
  บดินทรเดชา–รามคำแหง โดยได้จัดกิจกรรมรับบริจาคโลหิตจำนวน 38 ครั้ง
  ได้รับถุงโลหิตจำนวน 3,569 ยูนิต คิดเป็นปริมาณโลหิตประมาณ 1,249,150 ซี.ซี.
  สามารถนำไปช่วยเหลือผู้ป่วยได้ประมาณ 14,276 คน (คำนวณจากปริมาณโลหิต 350-450
  ซี.ซี. (1 ยูนิต) []สามารถช่วยชีวิตผู้ป่วยได้ 4 คน)

[]

หมายเหตุ : * โครงการลุมพินี รามอินทรา-หลักสี่ และพาร์ควิว วิภาวดี
สภากาชาดไทยของดการบริจาค เนื่องจากเหตุความไม่สงบทางการเมือง

  อย่างไรก็ตาม
  เป็นที่น่าเสียใจสำหรับผู้มีจิตศรัทธาในการบริจาคโลหิตแต่ไม่สามารถบริจาคได้เนื่องจากความไม่พร้อมของร่างกาย
  ในปี 2553 บริษัทจึงได้ริเริ่มจัดทำหนังสือ “ความรู้คู่การบริจาคโลหิต”
  เพื่อเป็นคู่มือการเตรียมความพร้อมของร่างกายสำหรับผู้ประสงค์บริจาคโลหิต
  รวมถึงการจัดพิมพ์ปฏิทินบริจาคโลหิตประจำปี 2553 เพื่อให้ผู้ประสงค์จะบริจาคได้ทราบวัน เวลา
  และสถานที่ในการจัดกิจกรรมล่วงหน้า เป็นการอำนวยความสะดวกให้แก่ผู้บริจาคอีกทางหนึ่ง

  พร้อมกันนี้ ในเดือนกรกฎาคม 2553 บริษัทได้ร่วมมือกับโครงการแกรนด์ พาร์ควิว อโศก
  และลุมพินี พลาซ่า อโศก เปิดรับลงทะเบียนบริจาคเซลล์ต้นกำเนิดเม็ดโลหิต (Stem Cell)
  ของสภากาชาดไทย เพื่อช่วยเหลือผู้ป่วยที่ป่วยด้วยโรคเลือด
  ซึ่งได้รับการตอบรับจากผู้สนใจเป็นอย่างดี

1.2 โครงการ “ก่อนเที่ยว เกี่ยวเพื่อน บริจาคเลือดก่อนปีใหม่...ดื่มไม่ขับ กลับปลอดภัย”

  สืบเนื่องจากสถิติอุบัติเหตุในช่วงวันขึ้นปีใหม่ที่ส่งผลให้มีผู้เสียชีวิตและบาดเจ็บในจำนวนที่สูงมากขึ้นทุกปี
  บริษัทจึงได้ร่วมกับศูนย์บริการโลหิตแห่งชาติ สภากาชาดไทย
  และสำนักงานคุมประพฤติประจำศาลแขวงพระนครใต้ กรมคุมประพฤติ
  ในการรณรงค์ประชาสัมพันธ์โครงการ “ก่อนเที่ยว เกี่ยวเพื่อน
  บริจาคเลือดก่อนปีใหม่...ดื่มไม่ขับ กลับปลอดภัย”
  เพื่อเชิญชวนให้ประชาชนร่วมบริจาคโลหิตก่อนเดินทางในช่วงวันหยุดเทศกาลปีใหม่
  และสร้างความตระหนักให้ประชาชนผู้ใช้รถใช้ถนนเกิดจิตสำนึกที่ดีและขับขี่ยานพาหนะให้มีความปลอดภัยมากขึ้น
  เพื่อลดอัตราการเกิดอุบัติเหตุและเสียชีวิตน้อยลง โดยนายทิฆัมพร เปล่งศรีสุข
  ประธานกรรมการบริหาร และ ประธานเจ้าหน้าที่บริหาร ได้เข้าพบ ฯพณฯ นายกรัฐมนตรี
  นายอภิสิทธิ์ เวชชาชีวะ ที่ทำเนียบรัฐบาล เพื่อร่วมประชาสัมพันธ์โครงการดังกล่าว

ซึ่งกิจกรรมในครั้งนี้ประกอบด้วย การบริจาคโลหิต การเดินรณรงค์ประชาสัมพันธ์โครงการ
ซึ่งมีพนักงานของบริษัทกว่า 60 คน ร่วมเดินรณรงค์ในครั้งนี้ด้วย นอกจากนี้
ยังมีขบวนรถมอเตอร์ไซด์กว่า 200 คัน ร่วมขับรถรณรงค์รอบสยามสแควร์
เพื่อกระตุ้นให้ประชาชนได้ตระหนักถึงความสำคัญของการบริจาคโลหิตและสร้างจิตสำนึกในการขับขี่อย่างปลอดภัย
ดื่มแล้วไม่ขับ

1.3 กิจกรรม “ปิดไฟ 1 ชั่วโมง ให้โลกพัก”

  บริษัทร่วมกับกรุงเทพมหานครเชิญชวนสมาชิกในโครงการและพนักงาน
  ร่วมปิดไฟดวงที่ไม่จำเป็นลง เป็นเวลา 1 ชั่วโมง พร้อมกับ 82 ประเทศทั่วโลก
  ภายใต้โครงการ “ปิดไฟ 1 ชั่วโมง ให้โลกพัก” ในช่วงเวลา 20.30–21.30 น.
  ของวันเสาร์ที่ 27 มีนาคม 2553 ซึ่งได้ดำเนินการต่อเนื่องมาตั้งแต่ปี 2551
  เพื่อลดปริมาณการใช้พลังงานอันเป็นตัวการปล่อยก๊าซเรือนกระจกที่เป็นสาเหตุหลักของภาวะโลกร้อนในปัจจุบัน
  โดยผลจากกิจกรรมดังกล่าว สมาชิกประชาคมลุมพินีจำนวน 64
  โครงการได้ร่วมเป็นส่วนหนึ่งในการดูแลโลก ด้วยการปิดไฟ 1 ชั่วโมง
  ซึ่งช่วยลดการใช้ไฟฟ้าได้ถึง 5,520 กิโลวัตต์
  ช่วยลดก๊าซคาร์บอนไดออกไซด์ที่เกิดจากการใช้พลังงานได้ถึง 3.42 ตัน
  และสามารถลดค่าไฟฟ้าลงได้ 19,319 บาท

  นอกจากนี้ บริษัทยังขยายผลของโครงการ โดยการเชิญชวนให้ผู้พักอาศัยในโครงการลุมพินี
  ร่วมปิดไฟดวง ที่ไม่จำเป็นลงในทุกวันเสาร์
  ซึ่งการจัดกิจกรรมดังกล่าวส่งผลให้การใช้พลังงานไฟฟ้าภายในอาคารลดลง

1.4 กิจกรรมปรับปรุงสภาพแวดล้อมและเพิ่มพื้นที่สีเขียว

  บริษัทได้ร่วมกับหน่วยงานต่างๆ เพื่อปรับปรุงสภาพแวดล้อมและเพิ่มพื้นที่สีเขียว
  โดยเฉพาะบริเวณโดยรอบหรือข้างเคียงโครงการที่อยู่ภายใต้การพัฒนาของบริษัท
  โดยในปีที่ผ่านมาบริษัทได้ร่วมกับกรุงเทพมหานคร สำนักงานเขต และหน่วยงานท้องถิ่น พัฒนา
  ปรับปรุงสภาพแวดล้อมและเพิ่มพื้นที่สีเขียว ดังนี้

1) ปรับปรุงพื้นที่เกาะกลางถนนและป้อมตำรวจตั้งแต่แยกกล้วยน้ำไทถึงแยกมหาวิทยาลัยกรุงเทพ

2) ปรับปรุงพื้นที่เกาะกลางถนนรัชดาภิเษก–รามอินทรา

3) ปรับปรุงพื้นที่เกาะกลางถนนตั้งแต่สะพานลอยไทย-เบลเยียมถึงใต้ทางด่วนพระราม 4

4) ปรับปรุงภูมิทัศน์และเพิ่มพื้นที่สีเขียวบริเวณห้องปฏิบัติการจราจร สถานีตำรวจนครบาลคันนายาว

5) ปรับปรุงภูมิทัศน์และเพิ่มพื้นที่สีเขียว สถานีตำรวจนครบาลทุ่งมหาเมฆ

6) ปรับปรุงภูมิทัศน์และเพิ่มพื้นที่สีเขียว สถานีตำรวจนครบาลบางโพงพาง

7) ปรับปรุงอาคารเวทีกลางแจ้ง สวนลุมพินี พร้อมสร้างห้องน้ำเพิ่มเติม

8) ปรับปรุงสนามหญ้าบริเวณเวทีกลางแจ้ง

9) ปรับปรุงภูมิทัศน์พื้นที่รอบอนุสาวรีย์รัชกาลที่ 6 บริเวณสวนลุมพินี

1.5 กิจกรรม “LPN อาสา รักษ์คลองภาษีเจริญ”

  บริษัทร่วมกับสำนักงานเขตภาษีเจริญ จัดกิจกรรมคืนความสะอาดให้กับคลองภาษีเจริญ
  ซึ่งเป็นคลองอนุรักษ์ตามมติคณะรัฐมนตรี เมื่อวันที่ 10 มิถุนายน 2510
  โดยเชิญชวนให้พนักงานของบริษัทและบริษัทในเครือ ล่องเรือเก็บขยะรักษาสิ่งแวดล้อม
  ซึ่งมีระยะทางประมาณ 10 กิโลเมตร ตั้งแต่วัดรางบัว เขตภาษีเจริญ ถึงวัดม่วง เขตบางแค
  อันจะส่งผลให้สภาพแวดล้อมโดยรอบโครงการที่บริษัทพัฒนา (โครงการลุมพินี คอนโดทาวน์
  บางแค) มีคุณภาพที่ดีขึ้นตามนโยบายของบริษัท

2. กิจกรรมที่บริษัทร่วมกับชุมชน “ลุมพินี”

2.1 กิจกรรมปรับปรุงและเพิ่มเติมพื้นที่สีเขียว

  กิจกรรมปรับปรุงและเพิ่มเติมพื้นที่สีเขียวภายในชุมชน “ลุมพินี”
  เป็นกิจกรรมที่บริษัทดำเนินการมาอย่างต่อเนื่อง
  สะท้อนให้เห็นถึงแนวคิดและนโยบายของบริษัทที่ต้องการเพิ่มคุณค่าของผลิตภัณฑ์ที่ส่งมอบต่อลูกค้า
  ซึ่งส่งผลต่อมูลค่าของทรัพย์สินของลูกค้าในภาพรวม นอกจากนั้น
  ยังเป็นการส่งเสริมคุณภาพชีวิตของผู้อยู่อาศัยในชุมชนลุมพินี ตามกลยุทธ์ “ชุมชนน่าอยู่” โดยในปี
  2553 บริษัทร่วมกับชุมชนลุมพินีในการปรับปรุงและพัฒนาพื้นที่สีเขียวรวมทั้งสิ้น 15 โครงการ
  ได้แก่

1) โครงการลุมพินี เพลส พระราม 3–เจริญกรุง

2) โครงการแอล.พี.เอ็น. ทาวเวอร์

3) โครงการลุมพินี เพลส พระราม 3–ริเวอร์วิว

4) โครงการ พี.เอส.ที. คอนโดวิลล์ 2

5) โครงการ พี.เอส.ที. ซิตี้โฮม

6) โครงการลุมพินี เพลส พหล-สะพานควาย

7) โครงการลุมพินี เพลส ซอยไกรสีห์

8) โครงการลุมพินี เพลส พระราม4-สาทร

9) โครงการลุมพินี เซ็นเตอร์ สุขุมวิท 77

10) โครงการลุมพินี วิลล์ สุขุมวิท 77

11) โครงการลุมพินี เซ็นเตอร์ แฮปปี้แลนด์ อาคาร D

12) โครงการลุมพินี เซ็นเตอร์ นวมินทร์

13) โครงการลุมพินี วิลล์ ศูนย์วัฒนธรรม

14) โครงการพาร์ควิว วิภาวดี

15) โครงการลุมพินี สวีท สุขุมวิท 41

2.2 กิจกรรมด้านการจัดการขยะ

  การจัดการขยะด้วยวิธีการที่เหมาะสมและถูกสุขลักษณะในแต่ละโครงการถือเป็นอีกนโยบายหลักที่สำคัญ
  ของบริษัท เพื่อก่อให้เกิดสภาพแวดล้อมที่ดีในการอยู่อาศัย
  เพราะปัจจุบันขยะเป็นปัญหาสำคัญที่ส่งผลกระทบต่อสภาพแวดล้อมและสุขอนามัยหากไม่ได้รับการจัดการอย่างเหมาะสม
  โดยบริษัทได้ดำเนินการให้ข้อมูลความรู้ เรื่องขยะ
  พร้อมกระตุ้นจิตสำนึกด้วยการรณรงค์ให้ผู้พักอาศัยร่วมกันคัดแยกขยะ ผ่านกิจกรรมต่างๆ ดังนี้

- การปรับมาตรฐานถังขยะ เพื่อให้ทุกนิติบุคคลมีมาตรฐานเดียวกัน ง่ายต่อการจดจำ การรณรงค์
และประชาสัมพันธ์ โดยในปี 2553 สามารถปรับมาตรฐานถังขยะได้ 57 นิติบุคคลอาคารชุด

- กิจกรรม “คัดแยกกล่อง ลดขยะ”

  กิจกรรม “คัดแยกกล่อง ลดขยะ” เริ่มต้นเมื่อเดือนมิถุนายน 2552 ในอาคารลุมพินี ทาวเวอร์
  โดยกิจกรรมตลอดปี 2553 ที่ผ่านมา สามารถจัดเก็บกล่องเครื่องดื่มเข้าสู่กระบวนการรีไซเคิลได้
  299.1 กิโลกรัม ช่วยลดปริมาณคาร์บอนไดออกไซด์ที่เกิดจากการเผาขยะได้ถึง 269.19
  กิโลกรัม ซึ่งจากผลความสำเร็จ ของกิจกรรม ทำให้ในปี 2553
  บริษัทได้ขยายกิจกรรมดังกล่าวไปยังโครงการต่างๆ อีก 33 โครงการ เพื่อกระตุ้น
  และปลูกฝังให้ผู้พักอาศัยในโครงการคัดแยกขยะที่ยังสามารถนำกลับมาใช้ประโยชน์ได้
  เพื่อลดปัญหาปริมาณขยะ รวมถึงสร้างจิตสำนึกในการรักษาสิ่งแวดล้อม
  ซึ่งได้รับความร่วมมือเป็นอย่างดีจากเจ้าของร่วม และผู้พักอาศัยในโครงการต่างๆ โดยในปี
  2553 (มกราคม-ตุลาคม 2553) สามารถจัดเก็บกล่องเครื่องดื่มเข้าสู่กระบวนการ
  รีไซเคิลได้จำนวน 1,439.73 กิโลกรัม
  ช่วยลดปริมาณคาร์บอนไดออกไซด์ที่เกิดจากการเผาขยะได้ถึง 1,295.73 กิโลกรัม
  (การรีไซเคิลกล่องเครื่องดื่ม 1 ตัน สามารถลดคาร์บอนไดออกไซด์ที่เกิดจากการเผาขยะได้ถึง
  900 กิโลกรัม)

สถิติการจัดเก็บกล่องเครื่องดื่มในปี 2553

  ------------------ --------------------- ------------------------------
  ระยะเวลา           ปริมาณกล่องเครื่องดื่ม      ปริมาณคาร์บอนไดออกไซด์ที่ลดลง (กก.)
                     (กก.)                 

  ไตรมาส 1           424.20                381.78

  ไตรมาส 2           363.00                326.70

  ไตรมาส 3           559.50                503.55

  ไตรมาส 4 (ตุลาคม)   93                    83.70

  รวม                1,439.7               1,295.73
  ------------------ --------------------- ------------------------------

- กิจกรรม “รณรงค์คัดแยกขยะอันตราย”

  หลังจากที่บริษัทได้ดำเนินการตั้งชุดรองรับของเสียอันตรายแบบแยกประเภท 5
  ประเภทในทุกโครงการ ได้แก่ ภาชนะบรรจุสารเคมี
  หลอดไฟฟลูออเรสเซนต์ชนิดกลมและชนิดอื่นๆ แบตเตอรี่มือถือ ถ่านไฟฉาย
  หลอดไฟฟลูออเรสเซนต์ชนิดยาว และประชาสัมพันธ์ให้ผู้พักอาศัยในโครงการได้รับทราบ
  เพื่อให้เกิดการคัดแยกขยะอันตรายออกจากขยะประเภทอื่นๆ ในปี 2553
  กิจกรรมดังกล่าวสามารถจัดเก็บขยะอันตรายให้กรุงเทพมหานครนำเข้าสู่กระบวนการกำจัดอย่างถูกวิธี
  รวมจำนวนทั้งสิ้น 10,656 ชิ้น ซึ่งบริษัทได้ส่งข้อมูลปริมาณของเสียดังกล่าวแก่กองจัดการขยะ
  ของเสียอันตรายและสิ่งปฏิกูล สำนักสิ่งแวดล้อม กรุงเทพมหานคร
  เพื่อใช้เป็นข้อมูลในการพัฒนาการจัดการของกรุงเทพมหานครที่ปัจจุบันมีการเติบโตของเมืองอย่างรวดเร็ว

ปริมาณของเสียอันตรายในโครงการต่างๆ ปี 2553

  ------------------------------------------ ------------------- ------- ------- -------
  ประเภทของเสียอันตราย                         ปริมาณของเสียอันตราย                   
                                             (ชิ้น)                                

                                             Q1                  Q2      Q3      Q4

  1. ภาชนะบรรจุสารเคมี                         259                 149     179     186

  2. หลอดไฟฟลูออเรสเซนต์ชนิดกลม และชนิดอื่นๆ       886                 822     1,277   643

  3. แบตเตอรี่มือถือ                             184                 84      46      25

  4. ถ่านไฟฉาย                                1,676               1,241   1,164   586

  5. หลอดไฟฟลูออเรสเซนต์ชนิดยาว                 368                 261     295     111

  6. อื่นๆ เช่น กระบอกไฟฉาย สตาร์ทเตอร์           14                  17      183     0

  รวม                                        3,387               2,574   3,144   1,551
  ------------------------------------------ ------------------- ------- ------- -------

2.3 กิจกรรม “ค่ายครอบครัวสดใส ใส่ใจสิ่งแวดล้อมกับ LPN” ครั้งที่ 1

  บริษัทได้จัดกิจกรรม “ค่ายครอบครัวสดใส ใส่ใจสิ่งแวดล้อมกับ LPN” ขึ้น จำนวน 2 ครั้ง ณ
  สวนหลวง ร.9 และสวนลุมพินี เพื่อเปิดโอกาสให้ครอบครัวของ LPN ยุวฑูตจากกิจกรรม
  Family Day และครอบครัวของผู้พักอาศัยในโครงการของบริษัท ได้เรียนรู้ ทำความเข้าใจ
  ในการมีส่วนร่วมดูแลรักษาสิ่งแวดล้อม การใช้ทรัพยากรอย่างรู้คุณค่าและเกิดประโยชน์สูงสุด
  ซึ่งกิจกรรมนี้ถูกจัดขึ้นเพื่อนำไปสู่การปรับเปลี่ยนพฤติกรรมในการดำรงชีวิตประจำวันให้เป็นมิตรกับสิ่งแวดล้อม
  ผ่านกิจกรรมค่ายในรูปแบบของ “ค่ายครอบครัว” (Family Day Camp) เป็นระยะเวลา 1 วัน

3. กิจกรรมที่ร่วมกับชุมชนรอบข้าง

- กิจกรรมฟื้นฟูชุมชน และปรับสภาพภูมิทัศน์บริเวณถนนพระราม 4

  จากเหตุการณ์ความไม่สงบทางการเมืองที่เกิดขึ้นในหลายจุดของกรุงเทพมหานคร
  โดยเฉพาะบริเวณ ถนนพระราม 4 ทำให้อาคารบ้านเรือน ร้านค้า
  ได้รับความเสียหายจำนวนมาก บริษัทซึ่งมีสำนักงานใหญ่อยู่ในบริเวณดังกล่าว
  ได้มีส่วนในการให้ความช่วยเหลือ ฟื้นฟูชุมชน และปรับสภาพภูมิทัศน์บริเวณริมถนนและ
  เกาะกลางถนนพระราม 4 ตั้งแต่สะพานไทย-เบลเยี่ยม ถึงแยกทางด่วนพระราม 4
  ให้กลับมาเป็น “ชุมชนน่าอยู่” ดังเดิม
  โดยได้ดำเนินการปิดล้อมอาคารที่ได้รับความเสียหายจากเพลิงไหม้ ซ่อมแซมพื้นที่ต่างๆ เช่น
  ทางเท้า สะพานลอย บริเวณโดยรอบอาคารลุมพินี ทาวเวอร์ ที่ได้รับความเสียหาย
  มอบร่มสนามให้กับผู้ค้าที่ได้รับ ความเดือดร้อน
  รวมถึงการปลูกต้นไม้ใหม่บริเวณเกาะกลางถนนและทางเท้า และจัดกิจกรรม “คนลุมพินีอาสา
  ทาสีเกาะกลางถนน” โดยได้รับความร่วมมือเป็นอย่างดีจากผู้มีจิตอาสาเข้าร่วมกิจกรรมกว่า 300
  คน รวมถึงบริษัท อี๊สต์เอเชียติ๊ก (ประเทศไทย) จำกัด (มหาชน) ที่ได้สนับสนุนสีที่ใช้ในการทา
  รวมถึงหน่วยงานราชการและสถานีตำรวจนครบาล ทุ่งมหาเมฆ
  ที่อำนวยความสะดวกกันช่องจราจร เพื่อความปลอดภัยในการดำเนินกิจกรรม

4. กิจกรรมเพื่อช่วยเหลือต่างๆ

4.1 กิจกรรม “ห่วงใยและแบ่งปัน”

  บริษัทได้มอบของที่ระลึกเป็นพรมทอมือทำจากเส้นใยย้อมสีธรรมชาติแก่ลูกค้าในงานเปิดขายโครงการลุมพินี
  พาร์ค ริเวอร์ไซด์-พระราม 3 ซึ่งนอกจากจะเป็นการส่งมอบสิ่งดีๆ ให้กับลูกค้า
  และแบ่งปันสิ่งที่ดีกลับคืนสู่ชุมชนแล้ว ภายในงานยังตั้งกล่องรับบริจาคเงิน
  เพื่อช่วยเหลือผู้ประสบภัยน้ำท่วมในหลายพื้นที่ของประเทศอีกด้วย

4.2 กิจกรรม “บริจาคเงินช่วยเหลือผู้ประสบภัยแผ่นดินไหว ประเทศเฮติ”

  เพื่อเป็นการช่วยเหลือผู้ประสบภัยจากเหตุการณ์แผ่นดินไหวในประเทศเฮติเมื่อต้นปี 2553
  ซึ่งมียอดผู้เสียชีวิตและบาดเจ็บรวมกันกว่า 5 แสนคน และอีกกว่าล้านคนต้องไร้ซึ่งที่อยู่อาศัย
  บริษัทจึงได้ร่วมกับสภากาชาดไทย ตั้งกล่องรับบริจาคเงินในสำนักงานนิติบุคคลฯโครงการต่างๆ
  ที่บริษัทพัฒนาและบริหารจัดการ รวมจำนวน 48 แห่ง
  เพื่อขอรับบริจาคเงินจากเจ้าของร่วมและผู้พักอาศัยในโครงการ
  ซึ่งเมื่อรวมกับเงินบริจาคจากพนักงานและการตั้งกล่องรับบริจาคจากลูกค้าที่มาซื้อห้องชุดในงานขายโครงการลุมพินี
  คอนโดทาวน์ บางแค กับเงินบริจาคสมทบของบริษัท และเงินบริจาคจากส่วนอื่นๆ
  ทำให้สามารถรวบรวมเงินบริจาคได้ทั้งสิ้น 200,000 บาท

4.3 กิจกรรม “LPN ช่วยเหลือเกษตรกรไทย”

  “LPN ช่วยเหลือเกษตรกรไทย” เป็นกิจกรรมต่อเนื่องจากปี 2552 อันเกิดจากความตั้งใจที่จะ
  ช่วยเหลือเกษตรกรที่ได้รับความเดือดร้อนจากราคาสินค้าทางการเกษตรตกต่ำในแต่ละฤดูกาล
  ด้วยการสนับสนุนสินค้าดังกล่าวและมอบให้กับลูกค้าในกิจกรรมเปิดขายโครงการใหม่ เช่น
  เมื่อเดือนมกราคม 2553 ซึ่งราคาไข่ไก่ตกต่ำ
  บริษัทจึงได้จัดซื้อผลิตผลดังกล่าวและมอบให้แก่ลูกค้าในงานขายโครงการลุมพินี คอนโดทาวน์
  บางแค

  อีกผลิตผลที่สำคัญของคนไทยคือ “ข้าว” ซึ่งจัดเป็นอาหารที่อยู่คู่เมืองไทยมาโดยตลอด
  ทั้งยังสะท้อนวัฒนธรรมและประเพณีต่างๆ ที่สืบทอดกันมา แต่ปัจจุบันเมื่อบ้านเมืองเจริญขึ้น
  นอกจากวัฒนธรรมและประเพณีที่เกี่ยวเนื่องกับข้าวจะสูญหายไปแล้ว
  คนไทยยังให้ความสำคัญกับข้าวลดน้อยลงอีกด้วย
  โดยจากผลการสำรวจการบริโภคข้าวของคนไทยเมื่อ 30 ปีที่แล้ว พบว่า ตกเฉลี่ยคนละประมาณ
  192 กิโลกรัมต่อปี แต่ปัจจุบันการบริโภคข้าวของคนไทย ลดลงร้อยละ 25 เหลือเพียง 143
  กิโลกรัมต่อปี และมีแนวโน้มที่จะลดลงเรื่อยๆ และในสถานการณ์ปัจจุบันที่ราคาข้าวตกต่ำอย่างมาก
  บริษัทจึงร่วมเป็นส่วนหนึ่งในการให้ความช่วยเหลือชาวนาและส่งเสริมการบริโภคข้าวของคนไทย
  ด้วยการรับซื้อข้าวเพื่อมอบให้แก่ลูกค้าในงานขาย 2 โครงการ คือ ลุมพินี เพลส รัชโยธิน
  และลุมพินี เพลส พระราม 4-กล้วยน้ำไท เมื่อเดือนมีนาคม 2553

  นอกจากแนวคิดในการสนับสนุนผลิตผลทางการเกษตรแล้ว บริษัทยังให้การสนับสนุนผลิตภัณฑ์อื่นๆ
  เช่น หมอนใบชาเพื่อสุขภาพ เพื่อช่วยเหลือเกษตรกรและผู้ผลิตสินค้า OTOP
  จากจังหวัดเชียงใหม่ที่ได้รับความเดือดร้อนจากเหตุการณ์ความไม่สงบทางการเมือง
  ที่ส่งผลกระทบให้นักท่องเที่ยวลดลงและถูกยกเลิกคำสั่งซื้อจากลูกค้าชาวต่างชาติ
  เพื่อมอบให้แก่ลูกค้าในงานขายโครงการลุมพินี คอนโดทาวน์ รามอินทรา–นวมินทร์ อาคาร D
  เมื่อเดือนมิถุนายน 2553 และมอบในงานขายโครงการลุมพินี เพลส พระราม 9 เฟส 2
  ในเดือนกรกฎาคม 2553

  5. กิจกรรมเพื่อช่วยเหลือผู้ด้อยโอกาส

  5.1 กิจกรรม “อดนี้เพื่อน้องๆ อมก๋อย”

  เป็นกิจกรรมที่บริษัทร่วมกับมูลนิธิศุภนิมิตแห่งประเทศไทย เปิดโอกาสให้พนักงาน เจ้าของร่วม
  และผู้พักอาศัยในโครงการ ได้มีส่วนร่วมลดละสิ่งฟุ่มเฟือยที่เกินความจำเป็น
  เพื่อนำเงินออมที่ได้ไปช่วยเหลือน้องๆ ในอำเภออมก๋อย จังหวัดเชียงใหม่
  ที่อยู่ในภาวะโภชนาการต่ำกว่าเกณฑ์ ให้มีสุขภาพอนามัยที่สมบูรณ์
  มีพัฒนาการตามวัยและเป็นไปตามเกณฑ์ที่เหมาะสม
  โดยบริษัทสามารถรวบรวมเงินบริจาคได้ทั้งสิ้นเกือบ 3 แสนบาท

  5.2 กิจกรรม “เติมเต็มบ้านเด็กอ่อนในสลัม ซอยเสือใหญ่อุทิศ”

  ด้วยนโยบายของบริษัทที่ต้องการสร้าง “ชุมชนน่าอยู่” ภายในโครงการและพื้นที่โดยรอบ
  จึงเป็นที่มาของกิจกรรม “เติมเต็มบ้านเด็กอ่อนในสลัม ซอยเสือใหญ่อุทิศ”
  ซึ่งอยู่ใกล้เคียงกับโครงการลุมพินี เพลส รัชโยธิน โดยบ้านเด็กอ่อนเสือใหญ่ เป็น 1 ใน 4
  แห่งของมูลนิธิเด็กอ่อนในสลัมที่อยู่ในพระอุปถัมภ์ของสมเด็จพระเจ้าพี่นางเธอ เจ้าฟ้ากัลยาณิวัฒนา
  กรมหลวงนราธิวาสราชนครินทร์ เพื่อรับดูแลเด็กแรกเกิดถึงอายุ 5 ปี ที่ครอบครัวมีปัญหา อาทิ
  ครอบครัวยากจน ติดสารเสพติด เลี้ยงดูลูกไม่เหมาะสม ซึ่งเด็กๆ จะได้รับการดูแลด้วยความรัก
  ความอบอุ่น และส่งเสริมการเรียนรู้ในด้านต่างๆ ให้เหมาะสมตามวัยจากมูลนิธิ

  โดยในปี 2549 บ้านเด็กอ่อนเสือใหญ่ ประสบปัญหาถูกไล่รื้อถอนเพื่อนำพื้นที่ไปใช้ประโยชน์อื่น
  มูลนิธิจึงต้องซื้อสถานที่แห่งใหม่ที่ไม่ไกลจากที่ตั้งเดิม ด้วยเงินสะสมจำนวน 6 ล้านบาท
  ที่ได้รับการบริจาคจากผู้มีจิตศรัทธา โดยมีคุณนิธิ สถาปิตานนท์ จากบริษัท สถาปนิก 49
  เป็นผู้ออกแบบอาคารให้โดยไม่คิดค่าใช้จ่าย ส่วนค่าใช้จ่ายในการก่อสร้างประมาณ 20 ล้านบาท
  สำนักงานปลัดกระทรวงกลาโหมและสมาคมภริยาข้าราชการสำนักงานปลัดกระทรวงกลาโหม
  ได้จัดกิจกรรมเทิดพระเกียรติในโอกาสที่สมเด็จพระเจ้าพี่นางเธอ เจ้าฟ้ากัลยาณิวัฒนา
  กรมหลวงนราธิวาสราชนครินทร์ ทรงเจริญพระชนมายุครบ 84 พรรษา
  เพื่อหารายได้จนมีทุนในการก่อสร้างอาคารมูลนิธิสูง 5 ชั้น อย่างไรก็ตาม
  อาคารของมูลนิธิยังไม่สามารถเปิดดำเนินการได้อย่างสมบูรณ์
  เนื่องจากขาดงบประมาณในการตกแต่ง รวมถึงการจัดซื้ออุปกรณ์เครื่องใช้
  และสื่อการเรียนการสอนสำหรับเด็ก
  บริษัทจึงสนับสนุนงบประมาณเพื่อเติมเต็มอาคารของมูลนิธิในส่วนที่จำเป็นเร่งด่วนสำหรับเด็ก ครู
  และพี่เลี้ยง ประกอบด้วย การปรับปรุงห้องเด็กโต ห้องเตรียมอาหารเด็กโต
  ห้องเตรียมอาหารสำหรับเด็กอ่อน ห้องเด็กอ่อน ห้องสมุดและสื่อการเรียนในห้องผลิตสื่อ
  ปรับปรุงตู้วางอาหารและตู้เก็บของในห้องรับประทานอาหารของเด็กโต ชั้นวางรองเท้า
  ตู้เก็บของในห้องน้ำ พร้อมทั้งมอบโต๊ะ เก้าอี้ไว้ใช้ในสำนักงาน
  โดยใช้งบประมาณในการปรับปรุงทั้งสิ้น 409,298.80 บาท

  นอกจากนั้น
  บริษัทยังให้ความสำคัญต่อความรับผิดชอบต่อสังคมในด้านแรงงานทั้งทางตรงและทางอ้อม
  รวมทั้งด้านการดำเนินกิจการอย่างเป็นธรรม ดังนี้

ด้านแรงงาน

  การดำเนินงานของบริษัทมีส่วนเกี่ยวข้องด้านแรงงานทั้งทางตรงและทางอ้อม
  โดยผ่านบริษัทในเครือและกลุ่มพันธมิตรที่ให้บริการกับบริษัท โดยเฉพาะงานก่อสร้างอาคาร
  งานให้บริการด้านความปลอดภัย เป็นต้น ซึ่งบริษัทได้กำหนดนโยบายในการดำเนินงานไว้ ดังนี้

ด้านแรงงานทางตรง

  อันเนื่องจากบริษัทในเครือ คือ บริษัท ลุมพินี พรอพเพอร์ตี้ มาเนจเมนท์ จำกัด
  ได้ดำเนินธุรกิจด้านการให้บริการรักษาความสะอาดภายในโครงการที่บริษัทรับบริหารจัดการชุมชน
  จึงได้แบ่งกลุ่มพนักงานของบริษัทและบริษัทในเครือออกเป็น 2 กลุ่ม ได้แก่

กลุ่มที่ 1 พนักงานประจำ

  บริษัทให้ความสำคัญกับการบริหารบุคลากรและได้กำหนดไว้ในพันธกิจและแผนภูมิกลยุทธ์
  โดยตั้งเป้าหมายที่จะพัฒนาให้เป็นองค์กรคุณภาพ

กลุ่มที่ 2 พนักงานรายวัน

  โดยส่วนใหญ่จะเป็นพนักงานหญิงที่มาหางานรับจ้างในกรุงเทพมหานคร
  ไม่มีโอกาสที่จะแข่งขันในตลาดแรงงาน เนื่องจากขาดความรู้และทักษะ
  บริษัทจึงกำหนดให้บริษัทในเครือดำเนินธุรกิจเสริมด้านบริการความสะอาดในชุมชนที่รับบริหารจัดการ
  โดยว่าจ้างแรงงานหญิงที่ถูกเอาเปรียบด้านแรงงานให้เข้าทำงานกับบริษัทในเครือ
  พร้อมฝึกอบรมให้ได้รับความรู้และทักษะ ทั้งด้านการงาน การดำรงชีพ
  และแนวคิดในการดำเนินชีวิตให้กับพนักงานกลุ่มนี้ ซึ่งปัจจุบันมีจำนวนกว่า 800 คน
  และนโยบายสำคัญที่ทางบริษัทกำหนดให้เป็นแนวทางของการบริหารธุรกิจนี้ คือ
  ให้นำเอาผลกำไรจากการดำเนินงานมอบคืนให้กับพนักงานรายวันทั้งหมดในรูปแบบของค่าแรง
  (สูงกว่าค่าแรงขั้นต่ำ 20%) รวมถึงสวัสดิการ การศึกษาเพิ่มเติม
  ไม่ว่าจะเป็นของพนักงานหรือของบุตรหลานที่มีปัญหาด้านค่าใช้จ่าย
  พร้อมสนับสนุนให้ครอบครัวของพนักงานเหล่านี้มีคุณภาพชีวิตและอนาคตที่ดีต่อไป

ด้านแรงงานทางอ้อม

  ผลิตภัณฑ์ของบริษัทเป็นผลิตภัณฑ์ที่ต้องว่าจ้างกลุ่มบริษัทภายนอก (ผู้รับเหมาก่อสร้าง)
  เป็นผู้ดำเนินการก่อสร้างอาคารที่บริษัทได้พัฒนาขึ้น ซึ่งกลุ่มบริษัทดังกล่าว
  หากดำเนินธุรกิจร่วมกับบริษัทมาเป็นระยะเวลานานจนพัฒนาความสัมพันธ์เป็นรูปแบบของ
  “ปิยมิตร” (พันธมิตรที่มีความสัมพันธ์อันยาวนานและผ่านช่วงวิกฤติเศรษฐกิจปี 2540 ร่วมกัน)
  บริษัทจึงสามารถกำหนดแนวทางการบริหารงานก่อสร้าง
  รวมถึงการฝึกอบรมคนงานให้กับบริษัทปิยมิตรได้อย่างเต็มที่
  ทั้งกำหนดการบริหารแรงงานให้เป็นไปตามกฎหมายอย่างเคร่งครัด
  โดยเฉพาะการเพิ่มคุณภาพชีวิตของคนงาน ไม่ว่าจะเป็นเรื่องสุขภาพ สวัสดิการ
  ความปลอดภัยในการทำงาน สภาพแวดล้อมของบริเวณก่อสร้าง
  อีกทั้งยังเข้าไปดูแลสภาพแวดล้อมของบ้านพักคนงาน กำหนดระเบียบวินัยของคนงาน
  โดยเฉพาะเรื่องการหลีกเลี่ยงการพนันและยาเสพติด

ด้านดำเนินกิจการอย่างเป็นธรรม

  การดูแลส่วนที่เกี่ยวข้องและมีส่วนได้ส่วนเสียของบริษัทอย่างสมดุลและเป็นธรรมนั้น
  กลยุทธ์หลักของบริษัท ไม่ว่าจะเป็นวิสัยทัศน์ พันธกิจ หรือแผนภูมิกลยุทธ์หลัก ได้พัฒนาจากแนวทาง
  Balance Scorecard
  ซึ่งเป็นแนวทางที่สร้างความสมดุลและเป็นธรรมของผลประโยชน์และผลตอบแทนกับผู้มีส่วนได้ส่วนเสีย
  ดังนี้

ผลตอบแทนต่อลูกค้า

  บริษัทได้พัฒนาผลิตภัณฑ์ในราคาที่ลูกค้าสามารถเป็นเจ้าของได้ (Affordable Price)
  โดยเฉพาะลูกค้าในกลุ่มรายได้ปานกลางค่อนข้างต่ำ และยังมีแผนกลยุทธ์ “ชุมชนน่าอยู่”
  เพื่อเพิ่มคุณภาพชีวิตให้กับลูกค้าที่พักอาศัยในชุมชน

ผลตอบแทนต่อบริษัทคู่ค้า

  บริษัทได้ดำเนินธุรกิจกับบริษัทคู่ค้า (พันธมิตร) มายาวนาน
  โดยเฉพาะกลุ่มบริษัทที่ผ่านช่วงวิกฤติเศรษฐกิจมาด้วยกัน
  จนพัฒนาเป็นปิยมิตรที่เปรียบเสมือนหนึ่งเป็นองค์กรในเครือที่มีการพัฒนาและเติบโตไปพร้อมกัน
  และกำหนดผลตอบแทนให้อยู่ในแนวทาง WIN WIN

ผลตอบแทนต่อพนักงาน

  บริษัทได้ให้ความสำคัญต่อการบริหารบุคลากร ไม่ว่าจะเป็นการบริหารและพัฒนา
  โดยกำหนดให้เป็นองค์กรแห่งการเรียนรู้ ความก้าวหน้าในการงาน
  ซึ่งผู้บริหารระดับสูงส่วนใหญ่จะมาจากบุคลากรภายในที่เติบโตมาจากผู้บริหารระดับกลาง
  อีกทั้งยังให้ความสำคัญต่อการสร้างความสมดุลของชีวิตและการทำงาน (Work/Life Balance)
  สำหรับค่าตอบแทนของพนักงานได้กำหนดนโยบายผลตอบแทนปลายปี (โบนัส) ของพนักงาน
  เป็นสัดส่วนต่อยอดขายขององค์กร
  ซึ่งเป็นการกระตุ้นให้พนักงานทุกคนมีส่วนร่วมและรับผิดชอบในผลประกอบการขององค์กร

งานที่ยังไม่ส่งมอบ

บริษัท แอล.พี.เอ็น.ดีเวลลอปเมนท์ จำกัด (มหาชน) ข้อมูล ณ วันที่ 31 ธันวาคม 2553

+-----+--------+------------------------+-----+-------+-------+-----+
| ล   | กำหนด  | โครงการ                | จำ  | มูลค่า  | คา    |     |
| ำดับ |        |                        | นวน |       | ดว่าจะ |     |
|     | แ      |                        |     | (ล้า   | รับรู้รา |     |
|     | ล้วเสร็จ |                        | (ย  | นบาท) | ยได้ใน |     |
|     |        |                        | ูนิต) |       |       |     |
+-----+--------+------------------------+-----+-------+-------+-----+
|     |        |                        |     |       | ปี     | ปี   |
|     |        |                        |     |       | 2554  | 2   |
|     |        |                        |     |       |       | 555 |
+-----+--------+------------------------+-----+-------+-------+-----+
| 1   | ปี 2555 | ลุมพินี พาร์ค พระราม 3     | 918 | 2,3   | -     | 2,  |
|     |        | ริเวอร์ไซด์               |     | 46.07 |       | 346 |
|     |        |                        |     |       |       | .07 |
+-----+--------+------------------------+-----+-------+-------+-----+
| 2   | ปี 2554 | ลุมพินี พาร์ค ปิ่นเกล้า       | 2,  | 3,7   | 3,7   | -   |
|     |        |                        | 687 | 74.24 | 74.24 |     |
+-----+--------+------------------------+-----+-------+-------+-----+
| 3   |        | ลุมพินี เพลส พระราม 9 เฟส | 770 | 1,5   | 1,5   | -   |
|     |        | 2                      |     | 53.54 | 53.54 |     |
+-----+--------+------------------------+-----+-------+-------+-----+
| 4   |        | ลุมพินี เพลส รัชโยธิน       | 1,  | 3,2   | 3,2   | -   |
|     |        |                        | 818 | 16.36 | 16.36 |     |
+-----+--------+------------------------+-----+-------+-------+-----+
| 5   |        | ลุมพินี เพลส พระราม       | 866 | 1,5   | 1,5   | -   |
|     |        | 4-กล้วยน้ำไท             |     | 46.12 | 46.12 |     |
+-----+--------+------------------------+-----+-------+-------+-----+
| 6   | ปี 2553 | ลุมพินี วิลล์ ลาดพร้าว-โชคชัย | 252 | 3     | 3     | -   |
|     |        | 4                      |     | 55.16 | 55.16 |     |
+-----+--------+------------------------+-----+-------+-------+-----+
| 7   |        | ลุมพินี วิลล์ ราษฏร์บูรณะ     | 96  | 1     | 1     | -   |
|     |        |                        |     | 26.67 | 26.67 |     |
+-----+--------+------------------------+-----+-------+-------+-----+
| 8   |        | ลุมพินี คอนโดทาวน์         | 902 | 7     | 7     | -   |
|     |        | รามอินทรา-นวมินทร์        |     | 52.88 | 52.88 |     |
+-----+--------+------------------------+-----+-------+-------+-----+
| 9   |        | ลุมพินี วิลล์ บางแค         | 1   | 1.28  | 1.28  | -   |
+-----+--------+------------------------+-----+-------+-------+-----+
| 10  |        | ลุมพินี คอนโดทาวน์ บางแค   | 105 | 91.23 | 91.23 | -   |
+-----+--------+------------------------+-----+-------+-------+-----+
| 11  |        | ลุมพินี เพลส พระราม 9     | 8   | 27.49 | 27.49 | -   |
+-----+--------+------------------------+-----+-------+-------+-----+
| 12  | ปี 2552 | ลุมพินี เพลส              | 8   | 15.66 | 15.66 | -   |
|     |        | รามอินทรา-หลักสี่          |     |       |       |     |
+-----+--------+------------------------+-----+-------+-------+-----+
| 13  |        | ลุมพินี สวีท พระราม 8      | -   | -     | -     | -   |
+-----+--------+------------------------+-----+-------+-------+-----+
| 14  |        | ลุมพินี เพลส พระราม 8     | 12  | 23.07 | 23.07 | -   |
+-----+--------+------------------------+-----+-------+-------+-----+
| 15  |        | ลุมพินี วิลล์ รามคำแหง 26   | 2   | 4.14  | 4.14  | -   |
+-----+--------+------------------------+-----+-------+-------+-----+
| 16  |        | ลุมพินี คอนโดทาวน์         | 35  | 35.63 | 35.63 | -   |
|     |        | รัตนาธิเบศร์              |     |       |       |     |
+-----+--------+------------------------+-----+-------+-------+-----+
| 17  | ก่อนปี   | ลุมพินี วิลล์ รามอินทรา-หลักสี่ | 1   | 1.28  | 1.28  | -   |
|     | 2552   |                        |     |       |       |     |
+-----+--------+------------------------+-----+-------+-------+-----+
| 18  |        | ลุมพินี คอนโดทาวน์         | 2   | 2.61  | 2.61  | -   |
|     |        | บดินทร์เดชา-รามคำแหง     |     |       |       |     |
+-----+--------+------------------------+-----+-------+-------+-----+
| 19  |        | ลุมพินี เพลส รัชดา-ท่าพระ   | 4   | 12.34 | 12.34 | -   |
+-----+--------+------------------------+-----+-------+-------+-----+
| 20  |        | ลุมพินี เพลส รัชดา-ท่าพระ   | 4   | 3.85  | 3.85  | -   |
|     |        | อาคาร C                |     |       |       |     |
+-----+--------+------------------------+-----+-------+-------+-----+
|     |        |                        | 7,  | 11,5  | 11,5  | -   |
|     |        |                        | 573 | 43,55 | 43.55 |     |
+-----+--------+------------------------+-----+-------+-------+-----+

บริษัท พรสันติ จำกัด

+----+-----------+--------------+-------+---------+--------+--------+
| ลำ | กำห       | โครงการ      | จำนวน | มูลค่า    | คาดว่า  |        |
| ดับ | นดแล้วเสร็จ |              |       |         | จะรับรู้ร |        |
|    |           |              | ยูนิต   | (       | ายได้ใน |        |
|    |           |              |       | ล้านบาท) |        |        |
+----+-----------+--------------+-------+---------+--------+--------+
|    |           |              |       |         | 2554   | 2555   |
+----+-----------+--------------+-------+---------+--------+--------+
| 1  | ปี 2554    | อาคารพาณิชย์   | 1     | 30.00   | 30.00  | -      |
|    |           | ปิ่นเกล้า       |       |         |        |        |
+----+-----------+--------------+-------+---------+--------+--------+
|    |           |              | 1     | 30.00   | 30.00  | -      |
+----+-----------+--------------+-------+---------+--------+--------+
|    |           |              |       |         |        |        |
+----+-----------+--------------+-------+---------+--------+--------+
|    |           | รวมทั้งสิ้น      | 7,574 | 11      | 11,    | -      |
|    |           |              |       | ,573.55 | 573.55 |        |
+----+-----------+--------------+-------+---------+--------+--------+

หมายเหตุ : งานที่ยังไม่ได้ส่งมอบ หมายถึง
ผลิตภัณฑ์ที่ขายไปแล้วแต่ยังไม่ได้โอนกรรมสิทธิ์ให้กับลูกค้า

 5. การวิจัยและพัฒนา

5. การวิจัยและพัฒนา

บริษัทตระหนักถึงความสำคัญของการวิจัยและพัฒนา โดยได้จัดตั้งฝ่ายวิจัยและพัฒนาขึ้นเมื่อปี 2538
ซึ่งประกอบด้วยบุคลากรที่มีความรู้ ความสามารถ
ประสบการณ์ในหลากหลายสาขาวิชาชีพที่ขึ้นตรงต่อกรรมการผู้จัดการ
โดยการวิจัยจะครอบคลุมตลอดทั้งกระบวนการในการดำเนินการของบริษัท
เริ่มตั้งแต่การเลือกทำเลในการพัฒนา แนวทางในการพัฒนาผลิตภัณฑ์และบริการ การลดต้นทุน
โดยบริษัทได้กำหนดบทบาทและหน้าที่ของฝ่ายวิจัยและพัฒนาไว้ดังนี้

5.1 การวิจัย

-
การวิจัยเพื่อให้ได้มาซึ่งข้อมูลในการตัดสินใจสำหรับคณะผู้บริหารโดยครอบคลุมตั้งแต่ข้อมูลในระดับมหภาค
เช่น สภาวะโดยรวมทางเศรษฐกิจ สังคม การเมือง สภาวะการแข่งขัน อุปสงค์ อุปทาน
และความต้องการของตลาด ข้อมูลสำหรับการพัฒนาโครงการในแต่ละโครงการ เช่น
ทำเลที่เหมาะสมในการพัฒนา ระดับราคาที่เหมาะสมในแต่ละทำเล
ตลอดจนข้อมูลความต้องการของลูกค้า
เพื่อใช้พัฒนาผลิตภัณฑ์ให้สอดคล้องกับพฤติกรรมผู้บริโภคมากที่สุด

- การวิจัยเพื่อพัฒนาและปรับปรุงประสิทธิภาพในการดำเนินการของบริษัท
โดยมีจุดมุ่งหมายเพื่อตอบสนองต่อความพึงพอใจของลูกค้า คุณค่าของผลิตภัณฑ์และบริการ
รวมถึงการพัฒนากระบวนการของบริษัท (Reprocess) เพื่อลดต้นทุน ความสูญเสีย
และเพิ่มความรวดเร็วในการดำเนินการในด้านต่างๆ

- การวิจัยเพื่อค้นหาโอกาสทางธุรกิจใหม่ๆอันเกิดจากความเปลี่ยนแปลงของสภาวะแวดล้อม สังคม
โครงสร้างประชากร พฤติกรรมผู้บริโภค เพื่อรองรับต่อการขยายตัวของบริษัทในอนาคต

5.2 การพัฒนา

 5.2.1 การพัฒนาผลิตภัณฑ์

  หัวใจของการวิจัยคือการนำข้อมูลที่ได้มาพัฒนาทั้งผลิตภัณฑ์และบริการที่มีคุณค่า
  ตอบสนองต่อความต้องการของผู้บริโภค โดยยังคงไว้ซึ่งความได้เปรียบทางการแข่งขัน
  อันนำไปสู่ความเชื่อมั่นที่มีต่อแบรนด์ “ลุมพินี”ตลอดระยะเวลาที่ผ่านมา
  บริษัทได้มีพัฒนาการที่สำคัญในด้านการพัฒนาผลิตภัณฑ์จนถือได้ว่าห้องชุดของบริษัท
  เป็นต้นแบบของการพัฒนาอาคารชุดพักอาศัยภายในเมือง
  ที่มีการนำไปพัฒนาต่อในหลายผู้ประกอบการ
  เนื่องจากตอบสนองความต้องการของผู้อาศัยได้อย่างครบถ้วนภายใต้แนวคิด “LPN Design”
  เริ่มตั้งแต่ห้องชุดแบบสตูดิโอขนาด 30 ตร.ม. และห้องชุดแบบ 2 ห้องนอนขนาด 60 ตร.ม.
  ที่สร้างมาตรฐานใหม่ของการอยู่อาศัยในอาคารชุด เนื่องจากสอดคล้องกับวิถีชีวิตแบบไทยๆ
  และง่ายต่อการบำรุงรักษา
  จวบจนปัจจุบันผลิตภัณฑ์หลักของบริษัทได้มีการปรับปรุงเปลี่ยนแปลงมาโดยลำดับ โดยห้องชุดแบบ 1
  ห้องนอนขนาด 26 ตร.ม. แม้มีขนาดที่เล็ก แต่สามารถตอบสนองต่อวิถีชีวิตและความต้องการ
  ในขณะที่ยังคงรักษาระดับราคาขายให้ตอบสนองต่อกลุ่มเป้าหมายได้เป็นอย่างดี
  แม้ในภาวะที่ต้นทุนขยับตัวสูงขึ้นอย่างต่อเนื่อง จนห้องชุดแบบ 26 ตร.ม.
  ของบริษัทได้รับยกย่องให้เป็น “Product of the year” ประจำปี 2552
  จากหนังสือพิมพ์ฉบับหนึ่ง ล่าสุด บริษัทได้พัฒนา ห้องชุดพักอาศัยภายใต้แนวคิด LPN Design
  ที่มีขนาดเล็กลงจากเดิมแต่ยังคงสามารถรองรับการใช้ชีวิตประจำวันภายใต้ราคาที่เหมาะสม
  และได้รับการยอมรับจากลูกค้า ได้แก่ ห้องชุด ขนาด 22 ตรม.ม.

 5.2.2 การพัฒนาผลิตภัณฑ์ของบริษัทภายใต้แนวคิด “LPN Green” มาตรฐาน LEED

  นอกเหนือจากการพัฒนาผลิตภัณฑ์และบริการดังที่ได้กล่าวมาข้างต้นแล้ว บริษัทยังได้ให้ความสำคัญ
  ต่อผลกระทบต่อสิ่งแวดล้อมอันเนื่องมาจากการพัฒนาโครงการ
  จึงได้กำหนดแนวทางการออกแบบและพัฒนาโครงการภายใต้แนวคิด “LPN Green”
  ซึ่งประกอบด้วย Green Design, Green Material & Equipment, Green Energy และ
  Green Community Management ซึ่งมีการนำเสนอออกสู่สาธารณะชนแล้วโดยได้รับ
  การตอบรับเป็นอย่างดีในด้านยอดขาย อย่างไรก็ตามแนวคิด “LPN Green”
  ที่ได้สื่อออกไปสู่สังคมและผู้บริโภค มีความสอดคล้องกับมาตรฐานของ “อาคารเขียว” หรือ
  “Green Building” ซึ่งในขณะนี้ได้มีความพยายามจากสถาบันวิชาชีพในด้านต่างๆ
  ได้ร่วมกันจัดตั้ง “สถาบันอาคารเขียว” ขึ้นและอยู่ในระหว่างการกำหนดแนวทาง มาตรฐาน
  และระบบประเมินอาคารเขียว
  โดยได้มีการหยิบยกและปรับปรุงจากมาตรฐานอาคารเขียวของหลายๆ ประเทศ
  เพื่อให้สอดคล้องกับปัจจัย เงื่อนไขรวมทั้งสภาวะต่างๆ ของประเทศไทย

 LPN Green กับมาตรฐานอาคารเขียวของ LEED

1.พัฒนาพื้นที่ให้เกิดความยั่งยืน (Sustainable Site Development)

- เลือกที่ตั้งโครงการในบริเวณที่มีความหนาแน่นสูง
เพื่อลดผลกระทบต่อสิ่งแวดล้อมและความครบครันของสิ่งอำนวยความสะดวกในบริเวณใกล้เคียง

- ตั้งอยู่บนถนนใหญ่ที่มีการคมนาคมสะดวก
ใกล้ทางด่วนและระบบขนส่งมวลชนเพื่อลดผลกระทบทางด้านการจราจร
และสนับสนุนให้ผู้อยู่อาศัยหันมาใช้ระบบขนส่งมวลชนมากขึ้นด้วยการจัดระบบขนส่งมวลชนภายในโครงการ
(Shuttle Bus) เชื่อมต่อกับระบบขนส่งมวลชนสาธารณะ

- ชดเชยพื้นที่โล่งเดิมด้วยพื้นที่สีเขียวและภูมิทัศน์ในโครงการ

2.การใช้น้ำอย่างมีประสิทธิภาพ (Water Efficiency)

- ใช้สุขภัณฑ์ประหยัดน้ำเพื่อการใช้น้ำที่มีประสิทธิภาพ โดยสุขภัณฑ์บางประเภท เช่น โถสุขภัณฑ์แบบ
Dual Flush ซึ่งสามารถลดการใช้น้ำลงถึงร้อยละ 50

-
นำน้ำเสียที่ผ่านการบำบัดมารดน้ำต้นไม้ภายในโครงการซึ่งเป็นการเพิ่มประสิทธิภาพของการใช้น้ำและยังเป็นการลดการระบายน้ำจากโครงการลงสู่ระบบระบายน้ำสาธารณะ

- ติดตั้งระบบการรดน้ำต้นไม้ที่มีประสิทธิภาพ เช่น ระบบน้ำหยดเพื่อลดการสูญเสียน้ำ

-
รณรงค์ให้ผู้อยู่อาศัยอาบน้ำด้วยฝักบัวแทนอ่างอาบน้ำที่ใช้น้ำในปริมาณมากในการอาบแต่ละครั้งเพื่อลดปริมาณการใช้น้ำโดยตรง

3.การใช้พลังงานอย่างมีประสิทธิภาพ (Energy Efficiency)

- ออกแบบห้องชุดให้มีกันสาดและระเบียง เพื่อลดปริมาณความร้อนที่มากับแสงแดดที่ส่งผ่าน
เข้ามาภายในห้องชุดโดยตรง

- ออกแบบระบบแสงสว่างและระบบปรับอากาศให้มีประสิทธิภาพและเหมาะสมต่อการใช้งาน
เพื่อลดปริมาณการใช้พลังงานไฟฟ้า

- ใช้พลังงานทดแทนเช่น พลังงานแสงอาทิตย์สำหรับดวงโคมแสงสว่างในบริเวณสวน

- ในช่วงบริหารโครงการภายหลังการส่งมอบ
ได้มีการบรรจุบทบาทและหน้าที่ให้แก่ฝ่ายบริหารชุมชนในการบริหารการใช้พลังงานภายในอาคารให้เกิดประสิทธิภาพ
โดยคำนึงถึงความประหยัดและความปลอดภัยควบคู่กันไป

4.การใช้วัสดุและทรัพยากรอย่างประหยัดและเหมาะสม (Material and Resources)

- เลือกใช้วัสดุทดแทนที่พิสูจน์แล้วว่ามีความปลอดภัยและเป็นมิตรกับสิ่งแวดล้อม
แทนที่วัสดุที่มาจากธรรมชาติเพื่อลดการทำลายสภาวะแวดล้อมลง เช่น
การใช้พื้นไม้ลามิเนตแทนการใช้พื้นปาเกต์ไม้จริง

- ออกแบบให้มิติต่างๆ
ของอาคารสอดคล้องกับมิติของวัสดุที่ใช้ในการก่อสร้างเพื่อความคุ้มค่าในเชิงเศรษฐกิจ
และลดเศษวัสดุซึ่งเป็นขยะที่ต้องนำทิ้งกลับสู่สภาพแวดล้อม

- ผนังกั้นห้องภายในห้องชุดใช้กระจกลายผ้าแทนผนังทึบ
เพื่อรับแสงสว่างจากธรรมชาติและยังคงมีความเป็นส่วนตัวควบคู่กันไป

- กระจกภายนอกด้านทิศตะวันตกเลือกใช้กระจก Insulated Glass
เพื่อลดความร้อนที่มาพร้อมกับแสงแดดในช่วงบ่ายซึ่งเป็นช่วงที่อุณหภูมิสูงที่สุดในรอบวัน

- ออกแบบให้มี Green Wall ในส่วนผนังของที่จอดรถยนต์
เพื่อลดก๊าซคาร์บอนไดออกไซด์และความร้อนเข้าสู่ส่วนพักอาศัยและบริเวณโดยรอบ

- บริหารจัดการขยะโดยกำหนดให้มีการคัดแยกขยะและการจัดเก็บอย่างเหมาะสม
ทั้งในช่วงของการก่อสร้างและช่วงภายหลังเมื่อมีผู้เข้าพักอาศัยแล้ว

5.สร้างสิ่งแวดล้อมภายในอาคารที่มีคุณภาพกับผู้อยู่อาศัย (Indoor Environment Quality)

- เน้นประสิทธิภาพการบริหารชุมชนที่ยั่งยืนด้วยกลยุทธ์ F-B-L-E-S

1) Facility Management
บริหารระบบสาธารณูปโภคและสิ่งอำนวยความสะดวกภายในโครงการให้เกิดประสิทธิภาพสูงสุดและเหมาะสมต่อการพักอาศัย

2) Budgeting Management
บริหารการเงินและงบประมาณอย่างโปร่งใสโดยคำนึงถึงประโยชน์สูงสุดและความเสี่ยงควบคู่กันไป

3) Life Quality Management เสริมสร้างวินัยและวัฒนธรรมในการอยู่อาศัยร่วมกัน
การใส่ใจซึ่งกันและกัน การแบ่งปัน เพื่อนำไปสู่คุณภาพชีวิตที่ดีในชุมชน

4) Environment Management รักษาสภาพแวดล้อมภายในชุมชน
รวมทั้งการใช้พลังงานอย่างเหมาะสมโดยยังคำนึงถึงความปลอดภัยและความประหยัด

5) Security Management บริหารระบบรักษาความปลอดภัยและมาตรการในด้านต่างๆ
อย่างเข้มข้นเพื่อให้มีประสิทธิภาพสูงสุด โดยเริ่มตั้งแต่การออกและแบบวางผังโครงการ
การจัดการและออกแบบอุปกรณ์และระบบรักษาความปลอดภัย
รวมถึงความเข้มงวดต่อบุคลากรทางด้านความปลอดภัย

6.นวัตกรรมจากการออกแบบ (Innovation In Design)

- วางผังอาคารและโครงการให้สอดคล้องกับสภาพแวดล้อม โดยพึ่งพาแสงและลมจากธรรมชาติ

- วางผังและออกแบบช่องเปิดของห้องชุดอันได้แก่ประตูและหน้าต่างที่สอดคล้องกับการอยู่อาศัย

- ร่นระยะเวลาการก่อสร้างด้วยระบบ Semi Precast Concrete System

  จะเห็นได้ว่า แนวทาง “LPN Green” นั้นไม่ได้เป็นเพียงเครื่องมือทางการตลาด (Marketing
  Tools) เพื่อวัตถุประสงค์ทางด้านการขายเพียงอย่างเดียว แต่รูปแบบรวมทั้งส่วนประกอบต่างๆ
  ของโครงการยังสอดคล้องกับมาตรฐานอาคารเขียวของ LEED ได้เกือบสมบูรณ์
  ซึ่งเน้นย้ำถึงจิตสำนึกของ”ความรับผิดชอบต่อสิ่งแวดล้อมและสังคม” (CESR) ได้อย่างชัดเจน
  แต่ทั้งนี้ต้องพิจารณาความเหมาะสมและความเป็นไปได้ในมิติอื่นควบคู่กันไปด้วยเพื่อให้เกิดการพัฒนาอย่างยั่งยืน

5.2.3 การพัฒนาการบริการ

  ความเป็นตัวตนของบริษัท (Identity)
  นอกจากการพัฒนาผลิตภัณฑ์เพื่อตอบสนองต่อความต้องการ ของผู้บริโภคแล้ว
  การบริการถือเป็นอีกหนึ่งองค์ประกอบที่สร้างความแตกต่างให้เกิดแก่แบรนด์ “ลุมพินี”
  โดยเฉพาะการบริการหลังการขาย อันได้แก่ “การบริหารชุมชน”
  จนเป็นที่ยอมรับและบอกต่ออย่างกว้างขวาง พัฒนาการของ “การบริหารชุมชน” ของบริษัท
  ดำเนินการโดยบริษัท ลุมพินี พรอพเพอร์ตี้ มาเนจเมนท์ จำกัด ซึ่งก่อตั้งมาแล้วกว่า 16 ปี
  รับผิดชอบบริหารชุมชนให้แก่โครงการภายใต้การพัฒนาของบริษัททั้งหมด โดยมีบทบาทหลัก 5 ด้าน
  ที่ได้มีการพัฒนามาโดยตลอด ได้แก่ F (Facility)- การบริหารทรัพย์ส่วนกลาง B
  (Budget)- การบริหารงบประมาณ L (Life Quality)- การบริหารคุณภาพชีวิต E
  (Environment)- การบริหารสิ่งแวดล้อม S (Security)- การบริหารความปลอดภัย
  โดยมีเป้าหมายหลักคือการสร้าง “ชุมชนน่าอยู่” ที่ผู้อยู่อาศัยอยู่ร่วมกันอย่างมีความสุข
  โดยมีองค์ประกอบที่เหมาะสม มีคุณภาพชีวิตภายใต้สังคมและสิ่งแวดล้อม รวมทั้งวัฒนธรรมอันดีงาม